(4)Riittävän selkeyden varmistamiseksi on tarpeen yhdenmukaistaa yleissopimuksen ja sen liitteiden terminologia asetuksen (EU) N:o 952/2013 sekä sen delegoidun säädöksen ja täytäntöönpanosäädöksen kanssa. Ehdotetut muutokset esitettiin yhteistä passitusta ja tavarakaupan muodollisuuksien yksinkertaistamista käsittelevälle EU–EFTA-työryhmälle, jossa niistä keskusteltiin ja joka antoi tekstille alustavan hyväksynnän.

(3)Jotta unionin ja yleissopimuksen osapuolten välistä kauppaa voitaisiin tehostaa ja nopeuttaa, yhteinen passitusmenettely olisi yhdenmukaistettava mahdollisimman pitkälle asetuksessa (EU) N:o 952/2013 sekä sen delegoidussa säädöksessä ja täytäntöönpanosäädöksessä säädetyn unionin passitusmenettelyn kanssa. Tämän vuoksi on välttämätöntä muuttaa yleissopimusta ja sen liitteitä sekä sisällön että terminologian kannalta.

Unionin tullikoodeksista 9 päivänä lokakuuta 2013 annettua Euroopan parlamentin ja neuvoston asetusta (EU) N:o 952/2013 sekä sen täytäntöönpanoasetusta ja delegoitua asetusta, jäljempänä ’UTK-lainsäädäntöpaketti’, sovelletaan 1. toukokuuta 2016 alkaen. UTK-lainsäädäntöpaketilla korvataan yhteisön tullikoodeksista 12 päivänä lokakuuta 1992 annettu neuvoston asetus (ETY) N:o 2913/92 ja mainitun neuvoston asetuksen soveltamista koskevista säännöksistä 2 päivänä heinäkuuta 1993 annettu komission asetus (ETY) N:o 2454/93.

EUROOPAN KOMISSIO Bryssel 10.3.2016 COM(2016) 133 final LIITE asiakirjaan ehdotus neuvoston päätökseksi

yhteistä passitusmenettelyä koskevalla yleissopimuksella perustetussa sekakomiteassa Euroopan unionin puolesta esitettävästä kannasta mainitun yleissopimuksen muutoksiin



LIITE



YHTEISTÄ PASSITUSTA KÄSITTELEVÄN EU–EFTA-SEKAKOMITEAN PÄÄTÖS N:o X/2016

annettu XX päivänä XXkuuta 2016

20 päivänä toukokuuta 1987 tehdyn yhteistä passitusmenettelyä koskevan yleissopimuksen muuttamisesta SEKAKOMITEA, joka ottaa huomioon 20 päivänä toukokuuta 1987 tehdyn yhteistä passitusmenettelyä koskevan yleissopimuksen ja erityisesti sen 15 artiklan 3 kohdan a ja c alakohdan, sekä katsoo seuraavaa: (1)Euroopan talousyhteisön, Itävallan tasavallan, Suomen tasavallan, Islannin tasavallan, Norjan kuningaskunnan, Ruotsin kuningaskunnan ja Sveitsin valaliiton välisen yhteistä passitusmenettelyä koskevan yleissopimuksen, jäljempänä ’yleissopimus’, 15 artiklassa valtuutetaan mainitulla yleissopimuksella perustettu sekakomitea, jäljempänä ’sekakomitea’, suosittamaan ja antamaan päätöksiä mainitun yleissopimuksen ja sen liitteiden muuttamisesta. (2)Unionin tullikoodeksista annettua Euroopan parlamentin ja neuvoston asetusta (EU) N:o 952/2013 sekä sen delegoitua säädöstä ja täytäntöönpanosäädöstä sovelletaan 1 päivästä toukokuuta 2016, ja sillä otetaan käyttöön nykyaikaistettu kehys tullimenettelyille, mukaan lukien passitusmenettelyt. (3)Jotta unionin ja yleissopimuksen sopimuspuolten välistä kauppaa voitaisiin tehostaa ja nopeuttaa, yhteinen passitusmenettely olisi yhdenmukaistettava mahdollisimman pitkälle asetuksessa (EU) N:o 952/2013 sekä sen delegoidussa säädöksessä ja täytäntöönpanosäädöksessä säädetyn passitusmenettelyn kanssa. Tämän vuoksi on välttämätöntä muuttaa yleissopimusta ja sen liitteitä sekä sisällön että terminologian kannalta. (4)Riittävän selkeyden varmistamiseksi on tarpeen yhdenmukaistaa yleissopimuksen ja sen liitteiden terminologia asetuksen (EU) N:o 952/2013 sekä sen delegoidun säädöksen ja täytäntöönpanosäädöksen kanssa. Ehdotetut muutokset esitettiin yhteistä passitusta ja tavarakaupan muodollisuuksien yksinkertaistamista käsittelevälle EU–EFTA-työryhmälle, jossa niistä keskusteltiin ja joka antoi tekstille alustavan hyväksynnän. (5)Sen vuoksi yleissopimusta olisi muutettava, ° ON HYVÄKSYNYT TÄMÄN PÄÄTÖKSEN: 1 artikla 1.Muutetaan 20 päivänä toukokuuta 1987 tehty yhteistä passitusmenettelyä koskeva yleissopimus tämän päätöksen liitteen A mukaisesti. 2.Korvataan yleissopimuksen liite I, mukaan lukien liitteen I lisäykset, tämän päätöksen liitteen B mukaisesti. 3.Muutetaan yleissopimuksen liite II tämän päätöksen liitteen C mukaisesti. 4.Muutetaan yleissopimuksen liite III tämän päätöksen liitteen D mukaisesti. 5.Muutetaan yleissopimuksen liitteen III lisäykset A1, A2, A4, A6, B1, B2, B3, B5, B6, B11 ja C7 tämän päätöksen liitteen E mukaisesti. 6.Korvataan yleissopimuksen liitteen III lisäykset B7, B8, B9, B10, C1, C2, C3, C4, C5 ja C6 tämän päätöksen liitteen F mukaisesti. 7.Muutetaan yleissopimuksen liite IV, mukaan lukien liitteen IV lisäykset, tämän päätöksen liitteen G mukaisesti.

2 artikla Tämä päätös tulee voimaan päivänä, jona se hyväksytään. Sitä sovelletaan 1 päivästä tammikuuta 2016. Tehty Brysselissä Sekakomitean puolesta Puheenjohtaja



LIITE A Muutetaan 20 päivänä toukokuuta 1987 tehty yhteistä passitusmenettelyä koskeva yleissopimus seuraavasti: 1.Korvataan 1 artiklan 1 kohdassa ilmaisu ’EFTA-maiden kesken’ ilmaisulla ’yhteistä passitusta soveltavien maiden kesken’. 2.Korvataan 1 artiklan 2 kohdassa ilmaisu ’Yhteisön passitusmenettelyn’ ilmaisulla ’unionin passitusmenettelyn’. 3.Korvataan 2 artiklan 3 kohdan a alakohta seuraavasti: ”a) yhteisössä: ainoastaan, kun tavarat ovat unionitavaroita. ’Unionitavaroilla’ tarkoitetaan tavaroita, jotka kuuluvat johonkin seuraavista ryhmistä: – tavarat, jotka on tuotettu kokonaan yhteisön tullialueella ja jotka eivät sisällä yhteisön tullialueen ulkopuolisista maista tai sen ulkopuolisilta alueilta tuotuja tavaroita; – tavarat, jotka on tuotu yhteisön tullialueelle sen ulkopuolisista maista tai sen ulkopuolisilta alueilta ja luovutettu vapaaseen liikkeeseen; – tavarat, jotka on tuotettu yhteisön tullialueella joko ainoastaan toisessa luetelmakohdassa tarkoitetuista tavaroista tai sekä ensimmäisessä että toisessa luetelmakohdassa tarkoitetuista tavaroista.” 4.Korvataan 2 artiklan 3 kohdan toisessa alakohdassa ilmaisu ’yhteisötavarat’ ilmaisulla ’unionitavarat’. 5.Korvataan 2 artiklan 3 kohdan b alakohta seuraavasti: ” b) yhteistä passitusta soveltavassa maassa:

ainoastaan, jos tavarat ovat saapuneet asianomaiseen maahan T2-menettelyssä ja ne on jälleenlähetetty 9 artiklassa määrättyjä erityisedellytyksiä noudattaen.” 6.Korvataan 2 artiklan 4 kohdassa ilmaisu ’tavaroiden yhteisöaseman’ ilmaisulla ’tavaroiden unioniaseman’. 7.Korvataan 3 artiklan 1 kohdan a alakohdassa ilmaisu ’yhdessä maassa sijaitsevasta tullitoimipaikasta samassa tai muussa maassa sijaitsevaan tullitoimipaikkaan’ ilmaisulla ’yhdestä sopimuspuolesta toiseen sopimuspuoleen tai samaan sopimuspuoleen’. 8.Muutetaan 3 artiklan 1 kohta seuraavasti: a) korvataan b alakohta seuraavasti: ”b) ’maalla’ kaikkia yhteistä passitusta soveltavia maita, kaikkia yhteisön jäsenvaltioita ja kaikkia muita tähän yleissopimukseen liittyneitä valtioita;”; b) lisätään d alakohta seuraavasti: ”d) ’yhteistä passitusta soveltavalla maalla’ kaikkia maita, jotka eivät ole yhteisön jäsenvaltioita ja jotka ovat tämän yleissopimuksen sopimuspuolia.” 9.Poistetaan 3 artiklan 2 kohta. 10.Korvataan 3 artiklan 3 kohdassa ilmaisu ’EFTA-maat’ ilmaisulla ’yhteistä passitusta soveltavat maat’. 11.Muutetaan 7 artiklan 1 kohta seuraavasti: (a)korvataan ilmaisu ’EFTA-maiden toimivaltaiset tullitoimipaikat’ ilmaisulla ’yhteistä passitusta soveltavien maiden toimivaltaiset tullitoimipaikat’; (b)(ei koske suomenkielistä toisintoa); (c)(ei koske suomenkielistä toisintoa); (d)(ei koske suomenkielistä toisintoa); (e)(ei koske suomenkielistä toisintoa). 12.Korvataan 7 artiklan 2 kohta seuraavasti: ”2. Yhteisön jäsenvaltioiden toimivaltaiset toimipaikat ovat oikeutettuja hyväksymään T1- tai T2-ilmoituksia yhteistä passitusta soveltavassa maassa sijaitsevaan määrätullitoimipaikkaan tapahtuvaa passitusta varten. Jollei tässä yleissopimuksessa toisin määrätä, ne vahvistavat näille tavaroille myös unionitavaran tullioikeudellisen aseman.” 13.korvataan 7 artiklan 3 kohta seuraavasti: ”3. Kun yksi menettelynhaltija yhdistää useita tavaralähetyksiä, lastaa ne yhteen kuljetusvälineeseen ja lähettää ne yhdistettynä lastina yhtenä T1- tai T2-passituksena yhdestä lähtötullitoimipaikasta yhteen määrätullitoimipaikkaan yhdelle vastaanottajalle toimitettaviksi, sopimuspuoli voi vaatia, että nämä lähetykset sisällytetään, asianmukaisesti perusteltuja poikkeustapauksia lukuun ottamatta, yhteen T1- tai T2-ilmoitukseen, johon liitetään tavaroita koskevat tavaraerittelyt.”

14.Korvataan 7 artiklan 4 kohdassa ilmaisu ’tavaroiden yhteisöaseman’ ilmaisulla ’tavaroiden unioniaseman’. 15.Korvataan 7 artiklan 5 kohdassa ilmaisu ’tavaroiden yhteisöaseman’ ilmaisulla ’tavaroiden unioniaseman’. 16.Korvataan 9 artiklan 1 kohdassa ilmaisu ’EFTA-maahan’ ilmaisulla ’yhteistä passitusta soveltavaan maahan’ ja ilmaisu ’EFTA-maan’ ilmaisulla ’yhteistä passitusta soveltavan maan’. 17.Korvataan 9 artiklan 2 kohdan ensimmäinen alakohta seuraavasti: ”2. Kun tällaiset tavarat jälleenlähetetään yhteistä passitusta soveltavasta maasta sen jälkeen, kun ne on asetettu kyseisessä yhteistä passitusta soveltavassa maassa muuhun tullimenettelyyn kuin passitus- tai tullivarastointimenettelyyn, T2-menettelyä ei voida soveltaa.”. 18.Korvataan 9 artiklan 3 kohdassa ilmaisu ’EFTA-maasta’ ilmaisulla ’yhteistä passitusta soveltavasta maasta’. 19.Muutetaan 9 artiklan 4 kohta seuraavasti: ”4. Yhteistä passitusta soveltavan maan toimivaltaisen toimipaikan antamassa hyväksytyssä T2-ilmoituksessa tai unionitavaran tullioikeudellisen aseman todistavassa asiakirjassa on viitattava vastaavaan T2-ilmoitukseen tai unionitavaran tullioikeudellisen aseman todistavaan asiakirjaan, jolla tavarat saapuivat kyseiseen yhteistä passitusta soveltavaan maahan, ja sen on sisällettävä kaikki vastaavassa ilmoituksessa tai asiakirjassa olevat erityismerkinnät.”. 20.Korvataan 11 artiklan 2 kohdan a alakohta seuraavasti: ”a) lastitilat, jos kuljetusväline tai kontti on hyväksytty muiden asetusten nojalla tai jos lähtötullitoimipaikka on tunnustanut kuljetusvälineen tai kontin sinetöintiin soveltuvaksi;” 21.korvataan 11 artiklan 3 kohta seuraavasti: ”3. Lähtötullitoimipaikan on pidettävä kuljetusvälineitä ja kontteja sinetöintiin soveltuvina seuraavin edellytyksin: a) sinetit voidaan helposti ja tehokkaasti kiinnittää kuljetusvälineeseen tai konttiin; b) kuljetusväline tai kontti on rakennettu siten, että kun tavaroita poistetaan tai lisätään, poistaminen tai lisääminen jättää näkyviä jälkiä, sinetit rikkoutuvat tai niissä on merkkejä niihin kajoamisesta taikka sähköinen valvontajärjestelmä rekisteröi tavaroiden poistamisen tai lisäämisen; c) kuljetusväline tai kontti ei sisällä piilotilaa, jonne tavaroita voitaisiin kätkeä; d) tulliviranomaiset pääsevät helposti tarkastamaan lastitilat.” 22.(Ei koske suomenkielistä toisintoa). 23.Poistetaan 12 artiklan 1 ja 2 kohta. 24.Korvataan 12 artiklan 3 kohdassa ilmaisu ’Passituksesta vastaavan’ ilmaisulla ’Menettelynhaltijan’ ja ilmaisu ’asiakirjoihin’ ilmaisulla ’ilmoituksiin’. 25.Korvataan 13 artiklan 3 kohdassa ilmaisu ’tavaroiden yhteisöaseman’ ilmaisulla ’tavaroiden unioniaseman’.

26.Korvataan 20 artiklan 1 kohdassa ilmaisu ’EFTA-maiden alueilla’ ilmaisulla ’yhteistä passitusta soveltavien maiden alueilla’.



LIITE B Korvataan yleissopimuksen liite I seuraavasti: ˮLIITE I YHTEISET PASSITUSMENETTELYT I OSASTO: YLEISET MÄÄRÄYKSET I LUKU – Kohde sekä menettelyn ja määritelmien soveltamisala 1 artikla Kohde 1.Tässä liitteessä vahvistetaan tietyt yhteistä passitusmenettelyä koskevat yksityiskohtaiset säännöt yleissopimuksen 1 artiklan 3 kohdan mukaisesti. 2.Jollei toisin määrätä, tämän liitteen määräyksiä sovelletaan yhteisessä passitusmenettelyssä suoritettaviin toimenpiteisiin. 2 artikla Postilähetysten jättäminen yhteisen passitusmenettelyn ulkopuolelle Yhteistä passitusmenettelyä ei sovelleta postilähetyksiin (mukaan luettuina postipaketit), jotka vastaavat Maailman postiliiton sääntöjä, kun tavaroita kuljettavat näiden sääntöjen mukaisten oikeuksien ja velvollisuuksien haltijat tai kun niitä kuljetetaan näiden puolesta. 3 artikla Määritelmät Tässä yleissopimuksessa tarkoitetaan: (a)’tulliviranomaisilla’ yleissopimusta soveltavia tullihallintoja ja kaikkia muita viranomaisia, jotka on kansallisen lainsäädännön nojalla valtuutettu soveltamaan yleissopimusta; (b)’henkilöllä’

luonnollista henkilöä, oikeushenkilöä ja henkilöiden yhteenliittymää, joka ei ole oikeushenkilö mutta joka tunnustetaan unionin lainsäädännössä, kansallisessa lainsäädännössä tai yhteistä passitusta soveltavan maan lainsäädännössä oikeustoimikelpoiseksi; (c)’passitusilmoituksella’ asiakirjaa, jolla henkilö ilmoittaa määrättyjä muotoja ja yksityiskohtaisia sääntöjä noudattaen haluavansa asettaa tavaran yhteiseen passitusmenettelyyn; (d)’passituksen saateasiakirjalla’ tavaroiden mukana olevaa sähköisiä tietojenkäsittelyjärjestelmiä käyttäen tulostettua asiakirjaa, joka perustuu passitusilmoituksen tietoihin; (e)’ilmoittajalla’ henkilöä, joka antaa passitusilmoituksen omissa nimissään tai jonka nimissä tällainen ilmoitus annetaan; (f)’menettelynhaltijalla’ henkilöä, joka antaa passitusilmoituksen tai jonka lukuun tällainen ilmoitus annetaan; (g)’lähtötullitoimipaikalla’ tullitoimipaikkaa, jossa passitusilmoitus hyväksytään; (h)’passitustullitoimipaikalla’ tullitoimipaikkaa, joka on toimivaltainen sopimuspuolen tullialueen saapumispaikassa silloin, kun tavarat siirretään yhteisessä passitusmenettelyssä, tai tullitoimipaikkaa, joka on toimivaltainen siinä sopimuspuolen tullialueen poistumispaikassa, jossa tavarat poistuvat kyseiseltä alueelta passitustoimenpiteen aikana kyseisen sopimuspuolen ja kolmannen maan välisen rajan kautta; (i)’määrätullitoimipaikalla’ tullitoimipaikkaa, jossa yhteiseen passitusmenettelyyn asetetut tavarat esitetään menettelyn päättämiseksi; (j)’yleisviitenumerolla’ rekisteröintinumeroa, jonka toimivaltainen tulliviranomainen on antanut passitusilmoitukselle sähköisiä tietojenkäsittelymenetelmiä käyttäen; (k)’vakuustullitoimipaikalla’ tullitoimipaikkaa, jossa kunkin maan toimivaltaiset viranomaiset päättävät, että vakuuksia on annettava;

(l)’velalla’ henkilön velvoitetta maksaa yhteiseen passitusmenettelyyn asetettuihin tavaroihin liittyvät tuonti- tai vientitullit ja muut maksut; (m)’velallisella’ kaikkia henkilöitä, jotka ovat velvollisia maksamaan velan; (n)’tavaran luovutuksella’ toimea, jolla toimivaltaiset viranomaiset luovuttavat tavaran yhteisen passitusmenettelyn mukaisiin tarkoituksiin; (o)’sopimuspuolen tullialueelle sijoittautuneella henkilöllä’ luonnollista henkilöä, jonka vakituinen asuinpaikka on kyseisen sopimuspuolen tullialueella; (p)oikeushenkilöä tai henkilöiden yhteenliittymää, jonka sääntömääräinen kotipaikka, hallinnollinen päätoimipaikka tai pysyvä toimipaikka on kyseisen sopimuspuolen tullialueella; (q)’sähköisillä tietojenkäsittelymenetelmillä’ talouden toimijoiden ja tulliviranomaisten välistä, tulliviranomaisten keskinäistä sekä tulliviranomaisten ja muiden asianomaisten valtioiden, EU:n tai yhteistä passitusta soveltavien maiden virastojen ja toimielinten välistä sovitussa ja määritellyssä muodossa tapahtuvaa sähköistä tietojenvaihtoa, jonka tarkoituksena on tietojen automaattinen käsitteleminen ja tallentaminen niiden vastaanottamisen jälkeen jotakin seuraavista menetelmistä käyttäen: i) organisaatioiden välinen tiedonsiirto; ii) tietokoneiden välinen tiedonsiirto; iii) jäsenneltyjen tietojen sähköinen siirtäminen vakiomuotoisia sanomia tai palveluja käyttäen yhdestä sähköisestä käsittely-ympäristöstä toiseen ilman ihmisen osallistumista; iv) tietojen sähköinen syöttö verkon kautta tietojen tallentamisessa ja käsittelyssä käytettäviin tullin tietojenkäsittelyjärjestelmiin, minkä tuloksena vastaukset saadaan sähköisinä; (r)’organisaatioiden välisellä tiedonsiirrolla’ sovittujen sanomastandardien mukaisesti jäsenneltyjen tietojen sähköistä siirtoa tietojärjestelmästä toiseen; (s)’sähköisellä passitusjärjestelmällä’ yhteistä passitusmenettelyä koskevassa organisaatioiden välisessä tiedonsiirrossa käytettävää sähköistä järjestelmää; (t)’vakiosanomalla’

ennakolta määriteltyä sähköisen tiedonsiirron sanomamuotoa; (u)’henkilötiedoilla’ yksilöityyn tai yksilöitävissä olevaan henkilöön liittyviä tietoja; (v)’kiinteillä kuljetuslaitteilla’ teknisiä laitteita, (esim. putkijohdot ja sähköjohdot) joita käytetään tavaroiden kuljettamiseen; (w)’toiminnan jatkuvuutta koskevalla menettelyllä’ kirjallisiin asiakirjoihin perustuvaa menettelyä, jotta passitusilmoitus voitaisiin antaa ja tarkastaa ja passitustoimenpidettä seurata, kun sähköisiin tietojenkäsittelymenetelmiin perustuvaa menettelyä ei voida käyttää. II LUKU – Yhteistä passitusmenettelyä koskevat yleiset määräykset 4 artikla Menettelyyn liittyvä sähköinen järjestelmä 1.Yhteisen passitusmenettelyn tullimuodollisuuksien täyttämiseksi on käytettävä sähköistä passitusjärjestelmää, jollei tässä liitteessä toisin määrätä. 2.Sopimuspuolet sopivat keskenään sähköisen passitusjärjestelmän soveltamista koskevista toimenpiteistä, joiden mukaisesti vahvistetaan: (a) tullitoimipaikkojen välillä vaihdettavien, yhteisen passitusmenettelyn soveltamisessa tarvittavien sanomien määrittelyä ja hallintaa koskevat säännöt; (b)yhteisessä passitusmenettelyssä vaihdettaviin viesteihin sisältyvät yhteiset tiedot ja niiden mallit. 5 artikla Sähköisen passitusjärjestelmän käyttö 1.Toimivaltaisten viranomaisten on käytettävä sähköistä passitusjärjestelmää yhteistä passitusmenettelyä koskevassa tietojenvaihdossa, jollei tässä liitteessä toisin määrätä. 2.Sopimuspuolten on käytettävä Euroopan unionin yhteinen tietoliikenneverkko / yhteinen järjestelmien rajapinta -järjestelmää (CCN/CSI) tämän artiklan 1 kohdassa tarkoitetussa tietojenvaihdossa. Yhteistä passitusta soveltavien maiden taloudellisesta osallistumisesta, yhteistä passitusta soveltavien maiden pääsystä CCN/CSI-järjestelmään ja muista asiaankuuluvista kysymyksistä sovitaan unionin ja kunkin yhteistä passitusta soveltavan maan välillä.

6 artikla Tietoturva 1.Sopimuspuolten on asetettava tietokoneavusteisia menetelmiä käyttäen tapahtuvaa muodollisuuksien täyttämistä koskevia edellytyksiä, joihin on sisällyttävä muun muassa tietolähteen tarkistaminen ja tietojen suojaaminen tahattomalta tai laittomalta tuhoamiselta, tahattomalta häviämiseltä, muuttamiselta tai luvattomalta tietoihin pääsyltä. 2.Tämän artiklan 1 kohdassa tarkoitettujen toimenpiteiden lisäksi toimivaltaisten viranomaisten on otettava käyttöön riittävät turvallisuusjärjestelyt ja pidettävä niitä yllä, jotta sähköinen passitusjärjestelmä toimisi tehokkaasti, luotettavasti ja turvallisesti. 3.Tietojen muutokset ja poistot on kirjattava ylös, ja samalla ilmoitetaan muutoksen tai poiston syyt ja tarkka aika sekä yksilöidään muutoksen tai poiston tehnyt henkilö. Alkuperäiset tai mahdollisesti käsitellyt tiedot on säilytettävä vähintään kolmen kalenterivuoden ajan sen vuoden lopusta, jona tiedot kirjattiin, tai pidemmän ajan, jos maat tätä vaativat. 4.Toimivaltaisten viranomaisten on valvottava tietoturvaa säännöllisesti. 5.Asianomaisten toimivaltaisten viranomaisten on ilmoitettava toisilleen kaikista tietoturvan vaarantumista koskevista epäilyistä. 7 artikla Henkilötietojen suoja 1.Sopimuspuolet saavat käyttää yleissopimusta sovellettaessa vaihdettuja henkilötietoja ainoastaan yhteistä passitusmenettelyä koskeviin tarkoituksiin ja mahdollista yhteisen passitusmenettelyn jälkeistä tullimenettelyä tai väliaikaista varastointia koskeviin tarkoituksiin. Tämä rajoitus ei estä sitä, että tulliviranomaiset käyttävät näitä tietoja riskianalyyseissä ja tutkimuksissa yhteisen passitusmenettelyn aikana sekä kyseisestä yhteisestä passitusmenettelystä johtuvissa oikeuskäsittelyissä. Kun tietoja käytetään näihin tarkoituksiin, nämä tiedot toimittaneille tulliviranomaisille on ilmoitettava asiasta viipymättä. 2.Sopimuspuolten on varmistettava, että yleissopimusta sovellettaessa tapahtuva henkilötietoja käsittely noudattaa yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY. 3.Kunkin sopimuspuolen on toteutettava tarvittavat toimet tämän artiklan noudattamisen varmistamiseksi. III LUKU – Menettelynhaltijan sekä yhteisön passitusmenettelyyn asetettujen tavaroiden liikenteenharjoittajan ja vastaanottajan velvollisuudet 8 artikla Menettelynhaltijan sekä yhteisön passitusmenettelyyn asetettujen tavaroiden liikenteenharjoittajan ja vastaanottajan velvollisuudet 1.Menettelynhaltija on vastuussa kaikista seuraavista: (a)tavaroiden esittäminen muuttumattomina sekä tarvittavien tietojen antaminen tullille määrätullitoimipaikassa määräajassa ja noudattaen niitä toimenpiteitä, joita tulliviranomaiset ovat toteuttaneet tavaroiden tunnistamiseksi;

(b)yhteistä passitusmenettelyä koskevien tullisäännösten ja -määräysten noudattaminen; (c)vakuuden antaminen tavaroiden osalta mahdollisesti syntyvän velan maksamisen varmistamiseksi, jollei tässä yleissopimuksessa toisin määrätä. 2.Liikenteenharjoittaja tai tavaroiden vastaanottaja, joka vastaanottaa tavarat tietäen, että niitä kuljetetaan yhteisessä passitusmenettelyssä, on myös vastuussa tavaroiden esittämisestä muuttumattomina tullille määrätullitoimipaikassa määräajassa ja noudattaen tulliviranomaisten tavaroiden tunnistamisen varmistamiseksi toteuttamia toimenpiteitä. IV LUKU – Vakuudet 9 artikla Vakuuksia koskeva sähköinen järjestelmä Vakuuksiin liittyvien tietojen vaihtamisessa ja tallentamisessa on käytettävä sähköisiä tietojenkäsittelymenetelmiä. 10 artikla Vakuuden antamisvelvollisuus 1.Menettelynhaltijan on annettava vakuus yhteiseen passitusmenettelyyn asetettujen tavaroiden osalta mahdollisesti syntyvän velan maksamisen varmistamiseksi. 2.Vakuus on annettava (a)joko yhtä toimenpidettä koskevana yksittäisenä vakuutena; (b)tai useita toimenpiteitä koskevana yleisvakuutena, joka annetaan takaajan antamana sitoumuksena silloin, kun 55 a artiklassa määrättyä yksinkertaistusta sovelletaan. 3.Tulliviranomaiset voivat kuitenkin kieltäytyä hyväksymästä ehdotettua vakuuden muotoa, jos se on ristiriidassa yhteisen passitusmenettelyn asianmukaisen toiminnan kanssa. 11 artikla Yksittäisen vakuuden muoto 1.Vakuus voidaan antaa jossakin seuraavista muodoista: (a)käteistalletus; (b)takaajan antama sitoumus; (c)tosite.

2.Edellä 1 kohdan c alakohdassa tarkoitetussa tapauksessa yksittäinen vakuus on annettava takaajan sitoumuksena. 12 artikla Takaaja 1.Edellä 10 artiklan 2 kohdan b alakohdassa, 11 artiklan 1 kohdan b alakohdassa ja 11 artiklan 2 kohdassa tarkoitetun takaajan on oltava siihen sopimuspuoleen sijoittautunut kolmas henkilö, jossa vakuus annetaan ja jossa vakuutta vaativat tulliviranomaiset hyväksyvät vakuuden. Takaajan on ilmoitettava sitoumuksessaan tiedoksianto-osoite tai nimettävä valtuutettu henkilö kaikkiin sopimuspuolina oleviin maihin, joita asianomainen yhteinen passitustoimenpide koskee. 2.Takaajan on kirjallisesti sitouduttava maksamaan vakuuden kohteena oleva velan määrä. Sitoumus kattaa vakuuden kohteena olevan määrän rajoissa myös ne velkaa vastaavat määrät, jotka on maksettava jälkitarkastusten perusteella. 3.Tulliviranomaiset voivat kieltäytyä hyväksymästä takaajaa, joka ei näytä varmasti turvaavan velkaa vastaavan määrän maksamista määräajassa. 13 artikla Vapautus vakuuden antamisesta 1.Seuraavissa tilanteissa ei vaadita vakuutta: (a)tavarat kuljetetaan ilmateitse, ja sähköiseen tavaraluetteloon perustuvaa ilmateitse kuljettavien tavaroiden passitusmenettelyä käytetään; (b)tavarat kuljetetaan Reinillä tai sen väylillä taikka Tonavalla tai sen väylillä; (c)tavarat kuljetetaan kiinteillä kuljetuslaitteilla; (d)tavarat kuljetetaan rauta- tai ilmateitse, ja rauta- tai ilmateitse kuljetettavien tavaroiden paperipohjaista passitusmenettelyä käytetään. 2.Edellä 1 kohdan d alakohdassa tarkoitetuissa tapauksissa vapautus vakuuden antamisesta myönnetään ainoastaan, jos lupa käyttää rauta- tai ilmateitse kuljetettavien tavaroiden paperipohjaista yhteistä passitusmenettelyä on myönnetty ennen 1 päivää toukokuuta 2016. V LUKU – Erinäiset määräykset 14 artikla Asiakirjojen ja tietorekisterien oikeudellinen asema 1.Kun asiakirjoja annetaan ja tietorekistereitä pidetään sen maan sääntöjen mukaisesti, jossa asiakirjat annettiin tai jossa tietorekistereitä pidetään, niillä on jonkin maan toimivaltaisten viranomaisten käyttöön ottamista tai hyväksymistä teknisistä muodoista ja toimenpiteistä riippumatta muiden maiden alueilla sama oikeudellinen vaikutus kuin siinä maassa, jossa asiakirjat annettiin tai jossa tietorekistereitä pidetään.

2.Jonkin maan toimivaltaisten viranomaisten yhteisestä passitusmenettelystä tekemien tutkimusten tuloksilla on sama vaikuttavuus muissa maissa kuin kunkin näiden muiden maiden toimivaltaisten viranomaisten tekemien tarkastusten tuloksilla. 15 artikla Luettelo tullitoimipaikoista, jotka ovat toimivaltaisia passitustoimenpiteissä Kukin maa kirjaa Euroopan komission, jäljempänä ’komissio’, ylläpitämään tietokoneistettuun järjestelmään luettelon niistä tullitoimipaikoista, jotka ovat toimivaltaisia yhteisissä passitustoimenpiteissä, ja ilmoittavat niiden tunnistenumeron, tehtävät sekä aukiolopäivät ja -ajat. Myös mahdolliset muutokset on kirjattava tietokoneistettuun järjestelmään. Komissio toimittaa nämä tiedot muille maille kyseistä tietokoneistettua järjestelmää käyttäen. 16 artikla Keskustoimipaikka Kun maassa on yhteisen passitusmenettelyn hallinnointiin ja valvontaan sekä siihen liittyvien asiakirjojen vastaanottamiseen ja toimittamiseen nimetty keskustoimipaikka, maan on annettava komissiolle tiedoksi kaikki tällaiset toimipaikat. Komissio toimittaa nämä tiedot muille maille. 17 artikla Rikkomiset ja seuraamukset Maiden on toteutettava kaikki tarvittavat toimenpiteet rikkomisten tai väärinkäytösten torjumiseksi sekä tehokkaiden, oikeasuhtaisten ja varoittavien seuraamusten määräämiseksi. II OSASTO: MENETTELYN TOIMINTA I LUKU – Yksittäinen vakuus 18 artikla Yksittäisen vakuuden määrän laskeminen Edellä 10 artiklan 2 kohdan a alakohdan mukaisen yksittäisen vakuuden on katettava mahdollisesti aiheutuvaa velkaa vastaava määrä, joka lasketaan samantyyppisistä tavaroista kannettavan korkeimman tullin perusteella. Tässä laskelmassa yleissopimuksen mukaisesti kuljetettavia unionitavaroita pidetään muina kuin unionitavararoina. 19 artikla Käteistalletuksena annettava yksittäinen vakuus 1.Käteistalletuksena tai muulla vastaavalla maksuvälineellä annettava yksittäinen vakuus on annettava vakuutta vaativassa lähtömaassa voimassa olevien säännösten ja määräysten mukaisesti.

2.Yhdessä sopimuspuolessa käteistalletuksena annettavat yksittäiset vakuudet ovat voimassa kaikissa sopimuspuolissa. Ne palautetaan, kun menettely on päätetty. 3.Tulliviranomaisten ei tarvitse maksaa korkoa käteistalletuksena tai jollain muulla vastaavalla maksuvälineellä annetulle vakuudelle. 20 artikla Takaajan sitoumuksena annettava yksittäinen vakuus 1.Takaajan sitoumuksena annettava yksittäinen vakuus on annettava liitteen III lisäyksessä C1 olevalla lomakkeella. Kyseinen vakuus on säilytettävä vakuustullitoimipaikassa vakuuden voimassaoloajan. 2.Jos kansalliset lait, asetukset tai hallinnolliset määräykset tai yleinen käytäntö niin vaativat, maa voi antaa luvan laatia 1 kohdassa tarkoitetun sitoumuksen muussa muodossa edellyttäen, että sillä on sama oikeudellinen vaikutus kuin asianmukaista mallia käyttäen annetulla sitoumuksella. 3.Vakuustullitoimipaikan on annettava menettelynhaltijalle jokaisesta sitoumuksesta seuraavat tiedot; (a)vakuuden viitenumero; (b)vakuuden viitenumeroon liittyvä tunnuskoodi. Menettelynhaltija ei saa muuttaa kyseistä tunnuskoodia. 21 artikla Tositteina annettava yksittäinen vakuus 1.Takaajan tositteina antama yksittäinen vakuus on annettava liitteen III lisäyksessä C2 olevalla lomakkeella. Kyseinen vakuus on säilytettävä vakuustullitoimipaikassa vakuuden voimassaoloajan. Edellä 20 artiklan 2 kohtaa sovelletaan. 2.Takaajan on laadittava tositteet liitteen III lisäyksessä C3 olevalle lomakkeelle ja annettava ne henkilöille, jotka aikovat olla menettelynhaltijoita. Tositteet ovat voimassa kaikissa sopimuspuolissa. Jokainen tosite kattaa 10 000 euron määrän, josta takaaja on vastuussa. Tosite on voimassa yhden vuoden ajan sen antamispäivästä. 3.Takaajan on annettava vakuustullitoimipaikalle kaikki vaadittavat tiedot antamistaan yksittäisistä vakuustositteista. 4.Takaajan on annettava henkilölle, joka aikoo olla menettelynhaltija, jokaisesta tositteesta seuraavat tiedot: (a)vakuuden viitenumero; (b)vakuuden viitenumeroon liittyvä tunnuskoodi.

Henkilö, joka aikoo olla menettelynhaltija, ei saa muuttaa kyseistä tunnuskoodia. 5.Henkilön, joka aikoo olla menettelynhaltija, on toimitettava lähtötullitoimipaikkaan tarvittava määrä 10 000 euron suuruisia tositteita mahdollisesti aiheutuvaa velkaa vastaavan kokonaismärän kattamiseksi. 6.Kun paperinen passitusilmoitus hyväksytään 26 artiklan 1 kohdan b alakohdan mukaisesti, tositteet on toimitettava paperisina ja lähtötullitoimipaikan on säilytettävä ne. Tullitoimipaikan on annettava tiedoksi kunkin tositteen tunnistenumero tositteessa mainittavalle vakuustullitoimipaikalle. 22 artikla Sitoumuksen hyväksyminen Vakuustullitoimipaikan on hyväksyttävä takaajan antama sitoumus ja ilmoitettava hyväksynnästä henkilölle, jonka oli annettava vakuus. 23 artikla Takaajan tai sitoumuksen hyväksynnän kumoaminen ja sitoumuksen peruuttaminen 1.Vakuustullitoimipaikka voi kumota takaajan hyväksynnän tai takaajan sitoumuksen hyväksynnän milloin tahansa. Vakuustullitoimipaikan on annettava kumoaminen tiedoksi takaajalle ja henkilölle, jonka oli annettava vakuus. Takaajan hyväksynnän tai takaajan sitoumuksen hyväksynnän kumoaminen tulee voimaan 16. päivänä siitä päivästä, jona takaaja ottaa vastaan tai jona takaajan katsotaan ottaneen vastaan kumoamispäätöksen. 2.Takaaja voi peruuttaa sitoumuksensa milloin tahansa. Takaajan on annettava peruuttaminen tiedoksi vakuustullitoimipaikalle. Takaajan sitoumuksen peruuttaminen ei vaikuta tavaroihin, jotka peruuttamishetkellä ovat jo asetettuina yhteiseen passitusmenettelyyn peruutettavan sitoumuksen perusteella. Takaajan sitoumuksen peruuttaminen tulee voimaan 16. päivänä siitä päivästä, jona takaaja ilmoittaa peruuttamisesta vakuustullitoimipaikalle. 3.Asiaankuuluvasta vakuustullitoimipaikasta vastaavan maan tulliviranomaisen on kirjattava 9 artiklassa tarkoitettuun sähköiseen järjestelmään tiedot vakuuksien kumoamisista ja peruutuksista ja päivä, jona kumoaminen tai peruutus tulee voimaan. II LUKU – Kuljetusvälineet ja ilmoitukset 24 artikla Passitusilmoitus ja kuljetusvälineet 1.Kukin passitusilmoitus saa koskea ainoastaan yhteiseen passitusmenettelyyn asetettuja tavaroita, jotka siirretään tai jotka on tarkoitus siirtää yhdestä lähtötullitoimipaikasta yhteen määrätullitoimipaikkaan yhdellä kuljetusvälineellä, kontissa tai kollissa. Yksi passitusilmoitus voi kuitenkin koskea tavaroita, jotka siirretään tai jotka on tarkoitus siirtää yhdestä lähtötullitoimipaikasta yhteen määrätullitoimipaikkaan useammassa kuin yhdessä kontissa tai useammassa kuin yhdessä kollissa, kun kontit tai kollit on lastattu yhteen kuljetusvälineeseen. 2.Tätä artiklaa sovellettaessa myös kaikkia seuraavia pidetään yhtenä kuljetusvälineenä, edellyttäen että kuljetettavat tavarat lähetetään yhdessä:

(a)maantiekulkuneuvo, jossa on yksi tai useampi perävaunu tai puoliperävaunu; (b)yhteen kytketyt rautatievaunut; (c)yhden kuljetuskokonaisuuden muodostavat laivat. 3.Kun yhteisessä passitusmenettelyssä käytetään yhtä kuljetusvälinettä tavaroiden lastaamiseen useammassa kuin yhdessä lähtötullitoimipaikassa ja tavaroiden purkamiseen useammassa kuin yhdessä määrätullitoimipaikassa, kustakin lähetyksestä on annettava erilliset passitusilmoitukset. 25 artikla Sähköisellä tietojenkäsittelymenetelmällä laaditut passitusilmoitukset Passitusilmoituksen sisältämät tiedot ja sen rakenne vahvistetaan liitteen III lisäyksissä A1, A2 ja B6. 26 artikla Paperiset passitusilmoitukset 1.Tulliviranomaisen on hyväksyttävä paperinen passitusilmoitus seuraavissa tapauksissa: (a)kun tavaroita kuljettavat matkustajat, jotka eivät voi suoraan päästä käyttämään sähköistä passitusjärjestelmää, 27 artiklassa kuvattujen yksityiskohtaisten sääntöjen mukaisesti; (b)kun toiminnan jatkuvuutta koskevaa menettelyä sovelletaan lisäyksen II mukaisesti ja jokin seuraavista järjestelmistä on tilapäisesti epäkunnossa: i)sähköinen passitusjärjestelmä; ii)tietokonepohjainen järjestelmä, jota menettelynhaltijat käyttävät yhteistä passitusta koskevan ilmoituksen antamiseen sähköisillä tietojenkäsittelymenetelmillä; iii)tietoliikenneyhteys menettelynhaltijoiden yhteistä passitusta koskevan ilmoituksen antamiseen sähköisillä tietojenkäsittelymenetelmillä käyttämän tietokoneavusteisen järjestelmän ja sähköisen passitusjärjestelmän välillä; (c)kun yhteistä passitusta soveltava maa niin päättää. 2.Edellä 1 kohdan a ja c alakohdan soveltamiseksi tulliviranomaisten on varmistettava, että passitustiedot kirjataan sähköiseen passitusjärjestelmään ja että ne vaihdetaan tulliviranomaisten välillä kyseistä järjestelmää käyttäen. 3.Edellä 1 kohdan b alakohdan ii ja iii alakohdassa tarkoitetun paperisen passitusilmoituksen hyväksyminen edellyttää tulliviranomaisten lupaa. 27 artikla Matkustajien passitusilmoitus

Edellä 26 artiklan 1 kohdan a alakohdassa tarkoitetuissa tapauksissa matkustajan on laadittava paperinen passitusilmoitus 5 ja 6 artiklan sekä liitteen III lisäyksen B6 mukaisesti. 28 artikla Sekalähetykset Yhteen lähetykseen voi sisältyä tavaroita, jotka on määrä asettaa T1-menettelyyn, ja tavaroita, jotka on määrä asettaa T2-menettelyyn, edellyttäen että kustakin tavaraerästä on tehty vastaava merkintä ”T1”, ”T2” tai ”T2F” passitusilmoitukseen. 29 artikla Passitusilmoituksen aitouden todistaminen ja menettelynhaltijan vastuu 1.Ilmoittajan on todistettava passitusilmoituksen aitous. 2.Kun menettelynhaltija antaa passitusilmoituksen tulliviranomaisille, kyseinen menettelynhaltija ottaa vastuun kaikista seuraavista: (a)passitusilmoituksessa annettujen tietojen tarkkuus ja täydellisyys; (b)mahdollisten passitusilmoituksen tueksi annettujen asiakirjojen aitous, tarkkuus ja voimassaolo; (c)passitusilmoituksessa mainittavien tavaroiden passitusmenettelyyn asettamiseen liittyvien kaikkien velvollisuuksien noudattaminen. III LUKU - Lähtötoimipaikassa täytettävät muodollisuudet 30 artikla Passitusilmoituksen antaminen ja hyväksyminen 1.Passitusilmoitus on annettava lähtötullitoimipaikkaan. 2.Lähtötullitoimipaikan on hyväksyttävä passitusilmoitus, jos seuraavat edellytykset täyttyvät: (a)siinä on kaikki liitteen III lisäyksessä II eritellyt yhteisessä passitusmenettelyssä tarvittavat tiedot; (b)sen mukana toimitetaan kaikki tarvittavat asiakirjat (c)passitusilmoituksessa mainittavat tavarat on esitetty tullille virallisena aukioloaikana. Lähtötullitoimipaikka voi ilmoittajan pyynnöstä sallia, että tavarat esitetään virallisen aukioloajan ulkopuolella tai jossakin muussa paikassa.

3.Tulliviranomaiset voivat antaa luvan olla esittämättä 1 kohdan b alakohdassa tarkoitettuja asiakirjoja lähtötullitoimipaikalle. Tällaisessa tapauksessa kyseisten asiakirjojen on oltava ilmoittajan hallussa ja tulliviranomaisten saatavilla. 31 artikla Passitusilmoituksen oikaiseminen 1.Ilmoittajan on saatava pyynnöstään oikaista yhtä tai useampaa passitusilmoituksessa olevaa tietoa sen jälkeen, kun tulliviranomaiset ovat hyväksyneet kyseisen ilmoituksen. Oikaisulla ei voida muuttaa passitusilmoitusta koskemaan muita kuin siinä alun perin tarkoitettuja tavaroita. 2.Tällaista oikaisua ei kuitenkaan voida sallia, jos sitä haetaan sen jälkeen, kun jokin seuraavista on jo tapahtunut: (a)tulliviranomaiset ovat ilmoittaneet ilmoittajalle aikovansa tarkastaa tavarat; (b)tulliviranomaiset ovat todenneet tulli-ilmoituksen tiedot virheellisiksi; (c)tulliviranomaiset ovat luovuttaneet tavarat. 32 artikla Passitusilmoituksen mitätöinti 1.Lähtötullitoimipaikan on ilmoittajan hakemuksesta mitätöitävä jo hyväksytty passitusilmoitus jommassakummassa seuraavista tapauksista: (a)lähtötullitoimipaikka on vakuuttunut siitä, että tavarat asetetaan viipymättä toiseen tullimenettelyyn; (b)lähtötullitoimipaikka on vakuuttunut siitä, että tavaroiden asettaminen ilmoitettuun tullimenettelyyn ei erityisten olosuhteiden vuoksi ole enää perustelua. Jos lähtötullitoimipaikka on kuitenkin ilmoittanut ilmoittajalle aikovansa tarkastaa tavarat, tulli-ilmoituksen mitätöintiä koskevaa hakemusta ei voida hyväksyä ennen tarkastuksen tekemistä. 2.Passitusilmoitusta ei mitätöidä tavaroiden luovuttamisen jälkeen, paitsi jos (a)sopimuspuolessa vapaaseen liikkeeseen luovutetut tavarat on ilmoitettu erehdyksessä yhteiseen passitusmenettelyyn ja niiden tullioikeudellinen asema samassa sopimuspuolessa vapaaseen liikkeeseen luovutettuina tavaroina on todistettu jälkikäteen; (b)tavarat on erehdyksessä ilmoitettu useammalla kuin yhdellä tulli-ilmoituksella. 33 artikla Yhteisessä passituksessa tapahtuvien siirtojen kulkureitti 1.Yhteiseen passitusmenettelyyn asetetut tavarat on siirrettävä määrätullitoimipaikkaan taloudellisesti perusteltua kulkureittiä pitkin.

2.Jos lähtötullitoimipaikka tai ilmoittaja pitää sitä tarpeellisena, kyseisen tullitoimipaikan on vahvistettava tavaroiden siirroille kulkureitti yhteisen passitusmenettelyn ajaksi ottaen huomioon kaikki ilmoittajan antamat asiaankuuluvat tiedot. Tullitoimipaikan on kulkureittiä vahvistaessaan merkittävä sähköiseen passitusjärjestelmään ainakin maininta niistä maista, joiden kautta passituksen on määrä tapahtua. 34 artikla Määräaika tavaroiden esittämiselle 1.Lähtötullitoimipaikan on asetettava määräaika, johon mennessä tavarat on esitettävä määrätullitoimipaikalle, seuraavat seikat huomioon ottaen: (a)kulkureitti; (b)kuljetusväline; (c)kuljetuslainsäädäntö tai muu lainsäädäntö, joka voi vaikuttaa määräajan asettamiseen; (d)kaikki menettelynhaltijan mahdollisesti antamat asiaankuuluvat tiedot. 2.Kun määräajan asettaa lähtötullitoimipaikka, se sitoo niiden maiden tulliviranomaisia, joiden alueelle tavarat saapuvat yhteisen passitustoimenpiteen aikana, eivätkä nämä viranomaiset saa muuttaa tätä määräaikaa. 35 artikla Passitusilmoituksen ja tavaroiden tarkastus 1.Lähtötullitoimipaikka voi hyväksytyssä tulli-ilmoituksessa annettujen tietojen oikeellisuuden varmistamiseksi (a)tarkastaa ilmoituksen ja täydentävät asiakirjat; (b)vaatia ilmoittajaa toimittamaan muita asiakirjoja; (c)tarkastaa tavarat; (d)ottaa näytteitä tavaroiden analysoimista tai yksityiskohtaista tutkimista varten. 2.Lähtötullitoimipaikan on tarkastettava, että vakuus on annettu ja että se on voimassa. 3.Edellä 1 kohdan c alakohdassa määrätty tavaroiden tarkastaminen on tehtävä lähtötullitoimipaikan tätä tarkoitusta varten nimeämissä paikoissa virallisena aukioloaikana. Tulliviranomaiset voivat kuitenkin ilmoittajan pyynnöstä tarkastaa tavarat virallisen aukioloajan ulkopuolella tai jossakin muussa paikassa. 36 artikla

Sinettien tunnistaminen Lähtötullitoimipaikan on kirjattava kiinnittämiensä sinettien lukumäärä ja erilliset sinettitunnisteet sähköiseen passitusjärjestelmään. 37 artikla Soveltuvuus sinetöintiin Kaikkia sellaisen kansainvälisen sopimuksen, jonka sopimuspuolia Euroopan unioni ja yhteistä passitusta soveltavat maat ovat, määräysten mukaisesti tullisinetöityyn kuljetukseen hyväksyttyjä maantieliikenteen ajoneuvoja, perävaunuja, puoliperävaunuja ja kontteja pidetään myös sinetöintiin soveltuvina. 38 artikla Tullisinettien ominaisuudet 1.Tullisineteillä on oltava ainakin seuraavat olennaiset ominaisuudet ja niiden on oltava seuraavien teknisten erittelyjen mukaisia: (a)sinettien olennaiset ominaisuudet: i)ne pysyvät muuttumattomina ja lujasti kiinnitettyinä tavanomaisessa käytössä; ii)ne voidaan tarkastaa ja tunnistaa helposti; iii)ne on valmistettu niin, että murtaminen, kajoaminen tai irrottaminen jättää paljaalla silmällä havaittavia jälkiä; iv)ne on suunniteltu kertakäyttöisiksi tai, jos ne on tarkoitettu käytettäväksi useamman kerran, ne ovat sellaisia, että niille voidaan antaa selkeä erillinen tunnistusmerkintä jokaisen uudelleenkäytön yhteydessä; v)niissä on erilliset sinettitunnisteet, jotka ovat pysyviä, helposti luettavia ja yksilöllisesti numeroituja; (b)tekniset erittelyt: i)sinettien muoto ja mitat voivat vaihdella käytettävän sinetöintimenetelmän mukaan, mutta mittojen on oltava sellaiset, että tunnistemerkit ovat helposti luettavissa; ii)sinettien tunnistemerkkien on oltava sellaiset, ettei niitä voida väärentää, ja niiden jäljentämisen on oltava vaikeaa; iii)käytettävän aineen on oltava sellaista, ettei murtumia pääse syntymään vahingossa ja ettei sinettiä voida huomaamattomalla tavalla väärentää tai käyttää uudelleen. 2.Jos sinetit on vahvistanut toimivaltainen elin kansainvälisen ISO-standardin N:o 17712:2013 ”Freight containers – Mechanical Seals” mukaisesti, näiden sinettien katsotaan täyttävän 1 kohdassa määrätyt vaatimukset.

Korkean turvallisuustason sinettejä on käytettävä konttikuljetuksissa mahdollisuuksien mukaan. 3.Tullisinetissä on oltava seuraavat merkinnät: (a)sana ”Tulli” jollakin unionin tai yhteistä passitusta soveltavan maan virallisella kielellä tai sitä vastaava lyhenne; (b)ISO alpha-2 -maakoodin mukainen maakoodi, josta sinetin kiinnittänyt maa voidaan tunnistaa. Sopimuspuolet voivat niin yhteisesti sopiessaan päättää soveltaa yhteisiä turvatoimenpiteitä ja -teknologiaa. 4.Jokaisen maan on annettava komissiolle tiedoksi käyttämiensä tullisinettien tyypit. Komissio antaa nämä tiedot kaikille maille. 5.Kun sinetti on poistettava tullitarkastuksen tekemiseksi, tulliviranomaisen on tarpeen mukaan pyrittävä kiinnittämään uusi tullisinetti, jonka turvallisuustaso on vähintään sama, ja merkittävä rahtikirjoihin asianomaiset tiedot, mukaan lukien uuden sinetin numero. 6.Tämän liitteen lisäyksen II, sellaisena kuin se on muutettuna 16 päivänä kesäkuuta 2008 annetulla päätöksellä N:o 1/2008, mukaisia tullisinettejä voidaan käyttää siihen asti, kun varastot tyhjenevät, tai 1 päivään toukokuuta 2019, sen mukaan, kumpi on aiemmin. 39 artikla Muut tunnistamistoimenpiteet kuin sinetöinti 1.Poiketen siitä, mitä yleissopimuksen 11 artiklan 1 kohdassa määrätään, lähtötullitoimipaikka voi päättää olla sinetöimättä yhteiseen passitusmenettelyyn asetettuja tavaroita, ja luottaa sen sijaan passitusilmoituksessa tai täydentävissä asiakirjoissa olevaan tavaran kuvaukseen, edellyttäen että kyseinen kuvaus on riittävän tarkka tavaroiden tunnistamiseksi helposti ja siinä ilmoitetaan tavaroiden paljous, luonne ja erityispiirteet, kuten sarjanumerot. 2.Poiketen siitä, mitä yleissopimuksen 11 artiklan 1 kohdassa määrätään, ja ellei lähtötullitoimipaikka toisin päätä, sekä kuljetusväline että tavarat sisältävät erilliset kollit jätetään sinetöimättä, jos (a)tavarat kuljetetaan ilmateitse ja lipukkeet on kiinnitetty kuhunkin mukana olevan lentorahtikirjan numerolla varustettuun lähetykseen tai lähetys muodostaa kuormausyksikön, johon on merkitty mukana olevan lentorahtikirjan numero; (b)tavarat kuljetetaan rautateitse, ja rautatieyritykset soveltavat tunnistamistoimenpiteitä. 40 artikla Tavaroiden luovutus yhteiseen passitusmenettelyyn 1.Ainoastaan yleissopimuksen 11 artiklan 1, 2 ja 3 mukaisesti sinetöidyt tavarat tai tavarat, joiden osalta on yleissopimuksen 11 artiklan 4 kohdan ja tämän liitteen 39 artiklan mukaisesti toteutettu vaihtoehtoisia tunnistamistoimenpiteitä, luovutetaan yhteiseen passitusmenettelyyn. 2.Lähtötullitoimipaikan on tavarat luovuttaessaan toimitettava yhteisen passitustoimenpiteen tiedot (a)ilmoitetulle määrätullitoimipaikalle;

(b)kullekin ilmoitetulle passitustullitoimipaikalle. Näiden tietojen on perustuttava passitusilmoituksessa oleviin tietoihin, joita on tarvittaessa muutettu. 3.Lähtötullitoimipaikan on annettava tavaroiden luovuttaminen yhteiseen passitusmenettelyyn tiedoksi menettelynhaltijalle. 41 artikla Passituksen saateasiakirja 1.Lähtötullitoimipaikan on annettava ilmoittajalle passituksen saateasiakirja. Passituksen saateasiakirja on annettava liitteen III lisäyksessä 3 olevalla lomakkeella ja siinä on oltava liitteen III lisäyksessä A4 vahvistetut tiedot. 2.Passituksen saateasiakirjaa on tarvittaessa täydennettävä liitteen II lisäyksessä A5 olevalle lomakkeelle laaditulla tavaraerittelyllä ja siinä on oltava liitteen III lisäyksessä A6 vahvistetut tiedot. Tavaraerittely on passituksen saateasiakirjan erottamaton osa. IV LUKU – Muodollisuudet kuljetuksen aikana 42 artikla Passituksen saateasiakirjan esittäminen Passituksen saateasiakirja ja muut tavaroiden mukana olevat asiakirjat on esitettävä aina tulliviranomaisten vaatimuksesta. 43 artikla Yhteisessä passitusmenettelyssä siirrettävien tavaroiden esittäminen passitustullitoimipaikalle 1.Tavarat sekä passituksen saateasiakirja, jossa on vastaava MRN-numero, on esitettävä kullekin passitustullitoimipaikalle. 2.Passitustullitoimipaikan on kirjattava tavaroiden rajanylitys lähtötullitoimipaikalta saatujen yhteisen passitustoimenpiteen tietojen perusteella. Passitustullitoimipaikkojen on annettava kyseinen rajanylitys tiedoksi lähtötullitoimipaikalle. 3.Passitustullitoimipaikat voivat tarkastaa tavarat. Tavaroiden tarkastus on tehtävä pääasiassa lähtötullitoimipaikalta saatujen yhteisen passitustoimenpiteen tietojen perusteella. 4.Jos tavarat kuljetetaan muun kuin ilmoitetun passitustullitoimipaikan kautta, tosiasiallisen passitustullitoimipaikan on pyydettävä yhteisen passitustoimenpiteen tietoja lähtötullitoimipaikalta ja annettava tavaroiden rajanylitys tiedoksi lähtötullitoimipaikalle. 5.Edellä 1, 2 ja 4 kohtaa ei sovelleta, kun tavarat kuljetetaan rautateitse, edellyttäen että passitustullitoimipaikka voi tarkastaa tavaroiden rajanylityksen muulla tavalla. Tällainen tarkastus tehdään vain kun se on tarpeen. Tarkastus voidaan tehdä jälkikäteen. 44 artikla Tapahtumat yhteisessä passitustoimenpiteessä tapahtuvan tavaroiden siirron aikana

1.Liikenteenharjoittajan on tehtävä tarvittavat merkinnät passituksen saateasiakirjaan ja esitettävä tapahtuman jälkeen tavarat viipymättä kyseisen asiakirjan kanssa lähimmälle tulliviranomaiselle siinä maassa, jonka alueella kuljetusväline sijaitsee, kun (a)liikenteenharjoittajan on pakko poiketa 33 artiklan 2 kohdan mukaisesti vahvistetusta kulkureitistä liikenteenharjoittajasta riippumattomien olosuhteiden vuoksi; (b)sinetit ovat rikkoutuneet tai niihin on kajottu kuljetuksen aikana liikenteenharjoittajasta riippumattomista syistä; (c)tavarat uudelleenlastataan tulliviranomaisen valvonnassa toiseen kuljetusvälineeseen; (d)välittömästi uhkaavan vaaran vuoksi on välttämätöntä viipymättä purkaa tavarat osittain tai kokonaan sinetöidystä kuljetusvälineestä; (e)on sattunut tapahtuma, joka voi vaikuttaa menettelynhaltijan tai liikenteenharjoittajaan valmiuteen noudattaa velvoitteitaan; (f)jokin 24 artiklan 2 kohdassa tarkoitetun yhden kuljetusvälineen muodostavista osatekijöistä muuttuu. Kun tulliviranomaiset, joiden alueella kuljetusväline sijaitsee, katsovat sen jälkeen, kun ne ovat mahdollisesti toteuttaneet tarpeellisia toimia, että asianomainen yhteinen passitustoimenpide voi jatkua, niiden on vahvistettava liikenteenharjoittajan passituksen saateasiakirjaan tekemät merkinnät. 2.Kun kyseessä on 1 kohdan c alakohdassa tarkoitettu tapahtuma, tulliviranomaiset eivät saa vaatia tavaroiden eikä tarvittavin merkinnöin varustetun passituksen saateasiakirjan esittämistä, jos tavarat uudelleenlastataan sinetöimättömästä kuljetusvälineestä. 3.Kun kyseessä on 1 kohdan f alakohdassa tarkoitettu tapahtuma, liikenteenharjoittaja voi tarvittavat merkinnät passituksen saateasiakirjaan tehtyään jatkaa passitustoimenpidettä, kun teknisten ongelmien vuoksi yksi tai useampi vaunu poistetaan yhteen kytketyistä rautatievaunuista. 4.Kun kyseessä on 1 kohdan f alakohdassa tarkoitettu tapahtuma, jos maantieliikenteen ajoneuvon vetoajoneuvo vaihdetaan, mutta sen perävaunuja tai puoliperävaunuja ei vaihdeta, tulliviranomainen ei saa vaatia tavaroiden eikä tarvittavin merkinnöin varustetun passituksen saateasiakirjan esittämistä. 5.Edellä 2, 3 ja 4 kohdassa tarkoitetuissa tapauksissa liikenteenharjoittaja voidaan vapauttaa vaatimuksesta esittää tavarat ja tarvittavin merkinnöin varustettu passituksen saateasiakirja 1 kohdassa tarkoitetulle tulliviranomaiselle. 6.Tapauksen mukaan joko passitustullitoimipaikan tai määrätullitoimipaikan tulliviranomaisten on kirjattava 1 kohdassa tarkoitettuja tapahtumia koskevat passituksen saateasiakirjan asiaankuuluvat tiedot sähköiseen passitusjärjestelmään. V LUKU - Määrätullitoimipaikassa täytettävät muodollisuudet 45 artikla Yhteiseen passitusmenettelyyn asetettujen tavaroiden esittäminen määrätoimipaikalle 1.Kun yhteiseen passitusmenettelyyn asetetut tavarat saapuvat määrätullitoimipaikkaan, kyseisessä tullitoimipaikassa on esitettävä seuraavat: (a)tavarat; (b)passituksen saateasiakirja; (c)määrätullitoimipaikan mahdollisesti vaatimat tiedot.

Esittämisen on tapahduttava virallisena aukioloaikana. Määrätullitoimipaikka voi asianomaisen henkilön pyynnöstä sallia, että esittäminen tapahtuu virallisen aukioloajan ulkopuolella tai jossakin toisessa paikassa. 2.Kun tavarat on esitetty lähtötullitoimipaikan 34 artiklan 1 kohdan mukaisesti asettaman määräajan umpeuduttua, menettelyhaltijan katsotaan noudattaneen tätä määräaikaa, jos hän tai liikenteenharjoittaja todistaa määrätoimipaikkaa tyydyttävällä tavalla, ettei myöhästyminen johtunut hänestä. 3.Määrätullitoimipaikan on säilytettävä passituksen saateasiakirja, ja tavarat on yleensä tarkastettava lähtötullitoimipaikasta saadun yhteistä passitusta koskevan ilmoituksen tietojen perusteella. 4.Kun yhteinen passitusmenettely päättyy, määrätullitoimipaikka ei ole havainnut sääntöjenvastaisuuksia ja menettelynhaltija esittää passituksen saateasiakirjan, kyseisen tullitoimipaikan on vahvistettava mainittu asiakirja menettelynhaltijan pyynnöstä vaihtoehtoisen todisteen antamiseksi 51 artiklan 1 kohdan mukaisesti. Vahvistus muodostuu kyseisen tullitoimipaikan leimasta, virkailijan allekirjoituksesta, päiväyksestä ja seuraavasta maininnasta: – ”Vaihtoehtoinen todiste – 99202.” 5.Unionin passitusmenettely voi päättyä muussa tullitoimipaikassa kuin siinä, joka on ilmoitettu passitusilmoituksessa. Tällaisessa tapauksessa kyseinen tullitoimipaikka katsotaan määrätullitoimipaikaksi. 46 artikla Tulotodistus 1.Määrätullitoimipaikalle tavarat esittävän henkilön pyynnöstä kyseisen tullitoimipaikan on vahvistettava tulotodistus, jossa todistetaan tavaroiden ja passituksen saateasiakirjan esittäminen kyseiselle tullitoimipaikalle. 2.Tulotodistus on annettava liitteen III lisäyksessä B10 olevalla lomakkeella, ja asianomaisen henkilön on täytettävä se etukäteen. 3.Tulotodistusta ei voida käyttää 51 artiklan 1 kohdassa tarkoitettuna vaihtoehtoisena todisteena yhteisen passitusmenettelyn päättymisestä. 47 artikla Tiedoksianto yhteisessä passitusmenettelyssä olevien tavaroiden saapumisesta ja tarkastustuloksista 1.Määrätullitoimipaikan on annettava tavaroiden saapuminen tiedoksi lähtötullitoimipaikalle päivänä, jona tavarat ja passituksen saateasiakirja esitetään 45 artiklan 1 kohdan mukaisesti. 2.Kun yhteinen passitustoimenpide päättyy muussa tullitoimipaikassa kuin siinä, joka on ilmoitettu passitusilmoituksessa, 45 artiklan 5 kohdan mukaisesti määrätullitoimipaikkana pidettävän tullitoimipaikan on annettava saapuminen tiedoksi lähtötullitoimipaikalle päivänä, jona tavarat ja passituksen saateasiakirja esitetään 45 artiklan 1 kohdan mukaisesti. Lähtötullitoimipaikan on annettava saapuminen tiedoksi passitusilmoituksessa ilmoitetulle määrätullitoimipaikalle. 3.Edellä 1 ja 2 kohdassa tarkoitettua tavaroiden saapumista koskevaa tiedoksiantoa ei saa pitää todisteena siitä, että yhteinen passitusmenettely on päättynyt asianmukaisesti. 4.Määrätullitoimipaikan on annettava tarkastustulokset tiedoksi lähtötullitoimipaikalle viimeistään kolmantena päivänä sen jälkeen, kun tavarat on esitetty määrätullitoimipaikalle tai muussa paikassa 45 artiklan 1 kohdan mukaisesti. Määräaikaa voidaan poikkeuksellisesti pidentää enintään kuuteen päivään. 5.Poiketen siitä, mitä 4 kohdassa määrätään, kun tavarat vastaanottaa 87 artiklassa tarkoitettu valtuutettu vastaanottaja, tämä on annettava tiedoksi lähtötullitoimipaikalle viimeistään kuudentena päivänä sen jälkeen, kun tavarat on toimitettu valtuutetulle vastaanottajalle. VI LUKU – Menettelyn päättämiseen liittyvät muodollisuudet

48 artikla Menettelyn päättyminen ja päättäminen 1.Yhteinen passitusmenettely päättyy ja menettelynhaltija on täyttänyt velvollisuutensa, kun menettelyyn asetetut tavarat ja vaaditut tiedot ovat saatavilla määrätullitoimipaikassa tullilainsäädännön mukaisesti. 2.Toimivaltaiset viranomaiset päättävät yhteisen passitusmenettelyn, kun ne voivat lähtötullitoimipaikassa ja määrätoimipaikassa käytettävissä olevien tietojen vertailun perusteella todeta, että menettely on päättynyt asianmukaisesti. 49 artikla Yhteisessä passitusmenettelyssä siirrettävien tavaroiden tiedustelumenettely 1.Jos lähtötullitoimipaikka ei ole vastaanottanut tarkastustuloksia 47 artiklan 4 kohdan tai 47 artiklan 5 kohdan ensimmäisen alakohdan mukaisesti kuuden päivän kuluessa siitä, kun tiedoksianto tavaroiden saapumisesta on vastaanotettu, kyseisen tullitoimipaikan on viipymättä pyydettävä tarkastustuloksia siltä määrätullitoimipaikalta, joka on lähettänyt tiedoksiannon tavaroiden saapumisesta. Määrätullitoimipaikan on lähetettävä tarkastustulokset heti sen jälkeen, kun se on vastaanottanut tällaisen pyynnön lähtötullitoimipaikalta. 2.Jos lähtömaan tulliviranomainen ei vielä ole vastaanottanut tietoja, joiden perusteella yhteinen passitusmenettely voidaan päättää tai tullivelka kantaa, sen on pyydettävä asiaankuuluvia tietoja menettelynhaltijalta tai, jos riittävät tiedot ovat saatavilla määräpaikassa, määrätullitoimipaikalta seuraavissa tapauksissa: (a)lähtötullitoimipaikka ei ole vastaanottanut tiedoksiantoa tavaroiden saapumisesta 34 artiklan mukaisesti tavaroiden esittämiselle asetetun määräajan umpeutumiseen mennessä; (b)lähtötullitoimipaikka ei ole vastaanottanut tarkastustuloksia, jotka on pyydetty 1 kohdan mukaisesti; (c)lähtötullitoimipaikka saa tietoonsa, että tavaroiden saapumista koskeva tiedoksianto tai tarkastustulokset lähetettiin erehdyksessä. 3.Lähtömaan tulliviranomaisen on lähetettävä 2 kohdan a alakohdan mukaiset tietopyynnöt seitsemän päivän kuluessa kyseisessä alakohdassa tarkoitetun määräajan päättymisestä ja 2 kohdan b alakohdan mukaiset tietopyynnöt seitsemän päivän kuluessa 1 kohdassa tarkoitetun sovellettavan määräajan päättymisestä. Jos kuitenkin lähtömaan tulliviranomainen vastaanottaa ennen näiden määräaikojan umpeutumista tiedon siitä, ettei yhteinen passitusmenettely ole päättynyt asianmukaisesti, tai kyseinen tulliviranomainen epäilee tätä, sen on lähetettävä pyyntö viipymättä. 4.Vastaukset 2 kohdan mukaisiin pyyntöihin on lähetettävä 28 päivän kuluessa pyynnön lähettämisestä. 5.Jos 2 kohdan mukaisen pyynnön jälkeen määrätullitoimipaikka ei ole antanut riittäviä tietoja yhteisen passitusmenettelyn päättämiseksi, lähtömaan tulliviranomaisen on pyydettävä menettelynhaltijaa antamaan kyseiset tiedot viimeistään 28 päivän kuluttua siitä, kun tiedustelumenettely on käynnistetty. Menettelynhaltijan on vastattava tähän pyyntöön 28 päivän kuluessa sen lähettämispäivästä. 6.Jos menettelynhaltijalta 4 kohdan mukaisesti saadussa vastauksessa annetut tiedot eivät ole riittävät yhteisen passitusmenettelyn päättämiseksi, mutta lähtömaan tulliviranomainen pitää niitä riittävinä tiedustelumenettelyn jatkamiseksi, kyseisen viranomaisen on viipymättä lähetettävä lisätietopyyntö asianomaiselle tullitoimipaikalle. Kyseisen tullitoimipaikan on vastattava tähän pyyntöön 40 päivän kuluessa sen lähettämispäivästä. 7.Jos 1–6 kohdassa säädetyn tiedustelumenettelyn aikana todetaan, että yhteinen passitusmenettely oli päättynyt asianmukaisesti, lähtömaan tulliviranomaisen on päätettävä yhteinen passitusmenettely ja ilmoitettava viipymättä menettelynhaltijalle ja tarvittaessa mahdollisen kantomenettelyn aloittaneelle tulliviranomaiselle, että kyseinen menettely on päätetty.

8.Jos 1–6 kohdassa säädetyn tiedustelumenettelyn aikana todetaan, ettei yhteistä passitusmenettelyä voida saada päätökseen, lähtömaan tulliviranomaisen on vahvistettava, onko velka syntynyt. Jos velka on syntynyt, lähtömaan tulliviranomaisen on toteutettava seuraavat toimenpiteet: (a)yksilöitävä velallinen; (b)määritettävä velan tiedoksiannosta vastaava tulliviranomainen. 50 artikla Velan kantamisen siirtämispyyntö 1.Jos lähtömaan tulliviranomainen saa tiedustelumenettelyn aikana ja ennen 114 artiklan 2 kohdassa tarkoitetun määräajan umpeutumista todisteita siitä, että tapahtumat, joiden perusteella velka syntyy, tapahtuivat toisessa maassa, kyseisen tulliviranomaisen on viipymättä ja joka tapauksessa ennen mainitun määräajan päättymistä lähetettävä kaikki saatavilla olevat tiedot tulliviranomaiselle, joka on toimivaltainen kyseisessä paikassa. 2.Tulliviranomaisen, joka on toimivaltainen kyseisessä paikassa, on vahvistettava ottaneensa tiedot vastaan ja ilmoitettava lähtömaan tulliviranomaiselle, vastaako se velan kantamisesta. Jos lähtömaan tulliviranomainen ei ole vastaanottanut kyseisiä tietoja 28 päivän kuluessa, sen on viipymättä jatkettava tiedustelumenettelyä tai aloitettava velan kantaminen. 51 artikla Vaihtoehtoinen todiste yhteisen passitusmenettelyn päättymisestä 1.Yhteistä passitusmenettelyä on pidettävä asianmukaisesti päättyneenä, jos menettelynhaltija esittää lähtömaan tulliviranomaisia tyydyttävällä tavalla jonkin seuraavista tavaroiden tunnistamiseksi käytettävistä asiakirjoista: (a)määrämaan tulliviranomaisen vahvistama asiakirja, jossa tavarat yksilöidään ja jossa vahvistetaan, että tavarat on esitetty määrätullitoimipaikalle tai ne on toimitettu 87 artiklassa tarkoitetulle valtuutetulle vastaanottajalle; (b)sen maan tulliviranomaisen vahvistama asiakirja tai tullikirjanpito, jossa vahvistetaan, että tavarat on fyysisesti viety sopimuspuolen tullialueelta; (c)jossakin sellaisessa kolmannessa maassa laadittu tulliasiakirja, jossa tavarat on asetettu tullimenettelyyn; (d)jossakin kolmannessa maassa laadittu asiakirja, jonka kyseisen maan tulliviranomaiset ovat leimanneet tai muulla tavalla vahvistaneet ja jossa todistetaan, että tavaroiden katsotaan olevan vapaassa liikkeessä kyseisessä maassa. 2.Edellä 1 kohdassa tarkoitettujen asiakirjojen sijaan todisteena voidaan antaa kyseisten asiakirjojen jäljennökset, jotka alkuperäiset asiakirjat vahvistanut elin, asianomaisen kolmannen maan viranomainen tai jonkun muun maan viranomainen on todistanut oikeiksi. 52 artikla Tarkastus ja virka-apu 1.Toimivaltaiset tulliviranomaiset voivat tehdä toimitetuille tiedoille ja kaikille yhteiseen passitustoimenpiteeseen liittyville asiakirjoille, lomakkeille, luville ja tiedoille jälkitarkastukset varmistaakseen, että merkinnät, vaihdetut tiedot ja leimat ovat aidot. Tällaisia tarkastuksia on tehtävä silloin, kun annettujen tietojen oikeellisuutta ja aitoutta epäillään tai kun epäillään petosta. Tarkastus voidaan tehdä myös riskianalyysin perusteella tai pistokokein. 2.Jälkitarkastuspyynnön vastaanottavien toimivaltaisten viranomaisten on vastattava pyyntöön viipymättä.

3.Jos lähtömaan toimivaltainen tulliviranomainen pyytää toimivaltaista tulliviranomaista tekemään jälkitarkastuksen yhteiseen passitustoimenpiteeseen liittyvistä tiedoista, 48 artiklan 2 kohdassa määrättyjen passitusmenettelyn päättämistä koskevien edellytysten ei katsota täyttyneen ennen kuin tietojen aitous ja oikeellisuus on vahvistettu. VII LUKU – Yhteinen passitusmenettely kiinteillä kuljetuslaitteilla kuljetettaville tavaroille 53 artikla Yhteinen passitusmenettely kiinteillä kuljetuslaitteilla kuljetettaville tavaroille 1.Kun kiinteillä kuljetuslaitteilla kuljetettavat tavarat saapuvat jonkin sopimuspuolen tullialueelle kyseisen kuljetuslaitteen kautta, niitä on pidettävä yhteiseen tullimenettelyyn asetettuina, kun ne saapuvat mainitulle alueelle. 2.Jos tavarat ovat jo jonkin sopimuspuolen tullialueella ja ne kuljetetaan kiinteällä kuljetuslaitteella, kyseisiä tavaroita on pidettävä yhteiseen passitusmenettelyyn asetettuina, kun ne asetetaan kiinteään kuljetuslaitteeseen. 3.Kun tavarat kuljetetaan kiinteillä kuljetuslaitteilla yhteisessä passitusmenettelyssä, menettelynhaltija on siihen sopimuspuoleen sijoittautunut kiinteän kuljetuslaitteen käyttäjä, jonka alueen kautta tavarat saapuvat unionin tullialueelle 1 kohdassa tarkoitetussa tapauksessa, tai siihen sopimuspuoleen sijoittautunut kuljetuslaitteen käyttäjä, jossa siirto alkaa 2 kohdassa tarkoitetussa tapauksessa. Menettelynhaltijan ja tulliviranomaisen on sovittava kuljetettavien tavaroiden tullivalvontamenetelmät. 4.Edellä 8 artiklan 2 kohtaa sovellettaessa siihen maahan sijoittautunutta kiinteän kuljetuslaitteen käyttäjää, jonka alueen kautta tavarat kuljetetaan kiinteällä kuljetusvälineellä, pidetään liikenteenharjoittajana. 5.Rajoittamatta 8 kohdan määräysten soveltamista yhteisen passitusmenettelyn katsotaan päättyneen, kun vastaanottajan tai kiinteän kuljetuslaitteen käyttäjän liikekirjanpitoon tehdään asianmukainen merkintä, jolla vahvistetaan, että kiinteällä kuljetuslaitteella kuljetettavat tavarat (a)ovat saapuneet vastaanottajan laitokseen; (b)on hyväksytty vastaanottajan verkossa jaettaviksi; tai (c)on viety sopimuspuolten tullialueelta. 6.Kun tavarat, joita pidetään 2 kohdan määräysten mukaisesti yhteiseen passitusmenettelyyn asetettuina, siirretään kiinteillä kuljetuslaitteilla kahden sopimuspuolen välillä, ja ne kulkevat tämän toimenpiteen aikana sellaisen yhteistä passitusta soveltavan maan alueen kautta, jossa kyseistä menettelyä ei käytetä kiinteillä kuljetuslaitteilla tapahtuviin siirtoihin, kyseisen menettelyn soveltaminen keskeytetään tämän alueen kautta tapahtuvan kuljetuksen ajaksi. 7.Kun tavarat siirretään kiinteillä kuljetuslaitteilla sellaisesta yhteistä passitusta soveltavasta maasta, jossa yhteistä passitusmenettelyä ei käytetä kiinteillä kuljetuslaitteilla tapahtuviin siirtoihin, sellaisessa sopimuspuolessa sijaitsevaan määräpaikkaan, jossa kyseistä menettelyä käytetään, mainitun menettelyn katsotaan alkavan, kun tavarat saapuvat viimeksi mainitun sopimuspuolen alueelle. 8.Kun tavarat siirretään kiinteillä kuljetuslaitteilla sellaisen sopimuspuolen alueelta, jolla yhteistä passitusmenettelyä käytetään kiinteillä kuljetuslaitteilla tapahtuviin siirtoihin, sellaisessa yhteistä passitusta soveltavassa maassa sijaitsevaan määräpaikkaan, jossa kyseistä menettelyä ei käytetä, mainitun menettelyn katsotaan päättyvän, kun tavara poistuu mainittua menettelyä käyttävän sopimuspuolen alueelta. 54 artikla Yhteisen passitusmenettelyn vapaaehtoinen soveltaminen kiinteillä kuljetuslaitteilla tapahtuvaan tavaroiden siirtoon Yhteistä passitusta soveltava maa voi päättää, ettei se sovella yhteistä passitusmenettelyä kiinteillä kuljetuslaitteilla tapahtuvaan tavaroiden siirtoon. Tällaisesta päätöksestä on ilmoitettava komissiolle, joka ilmoittaa asiasta muille maille.

III OSASTO: YHTEISESSÄ PASSITUSMENETTELYSSÄ KÄYTETTÄVÄT YKSINKERTAISTUKSET I LUKU – Yksinkertaistuksia koskevat yleiset määräykset 55 artikla Passitusta koskevien yksinkertaistusten tyypit Tulliviranomaiset voivat hakemuksesta hyväksyä seuraavat yksinkertaistukset: (a)yleisvakuuden käyttö tai vapautus vakuuden antamisesta; (b)erityisten sinettien käyttö silloin, kun sinetöintiä vaaditaan yhteiseen passitukseen asetettujen tavaroiden tunnistamisen varmistamiseksi; (c)valtuutetun lähettäjän asema, jonka nojalla luvanhaltija voi asettaa tavarat yhteiseen passitusmenettelyyn esittämättä niitä tullille; (d)valtuutetun vastaanottajan asema, jonka nojalla luvanhaltija voi vastaanottaa yhteisessä passitusmenettelyssä siirrettävät tavarat luvan mukaisessa paikassa menettelyn päättämiseksi 48 artiklan 1 kohdan mukaisesti; (e)ilmateitse kuljetettavien tavaroiden paperipohjaisen yhteisen passitusmenettelyn tai sähköiseen tavaraluetteloon perustuvan ilmateitse kuljetettavien tavaroiden yhteisen passitusmenettelyn käyttö; (f)rautateitse kuljetettavien tavaroiden paperipohjaisen yhteisen passitusmenettelyn käyttö; (g)yleissopimuksen 6 artiklaan perustuvien muiden yksinkertaistettujen menettelyjen käyttö. 56 artikla Yksinkertaistuksia koskevien lupien alueellinen soveltamisala 1.Edellä 55 artiklan b ja c alakohdassa tarkoitettuja yksinkertaistuksia sovelletaan ainoastaan sellaisessa sopimuspuolessa alkaviin yhteisiin passitustoimenpiteisiin, jossa yksinkertaistusta koskeva lupa on myönnetty. 2.Edellä 55 kohdan d alakohdassa tarkoitettua yksinkertaistusta sovelletaan ainoastaan sellaisessa sopimuspuolessa päättyviin yhteisiin passitustoimenpiteisiin, jossa yksinkertaistusta koskeva lupa on myönnetty. 3.Edellä 55 kohdan e alakohdassa tarkoitettua yksinkertaistusta sovelletaan yksinkertaistusta koskevassa luvassa eritellyissä sopimuspuolissa. 4.Edellä 55 artiklan a ja f alakohdassa tarkoitettuja yksinkertaistuksia sovelletaan kaikissa sopimuspuolissa. 57 artikla Yksinkertaistusta koskevan luvan yleiset edellytykset

1.Edellä 55 artiklan 4 kohdassa tarkoitettu lupa myönnetään hakijoille, jotka täyttävät seuraavat edellytykset: (a)hakija on sijoittautunut jonkin sopimuspuolen tullialueelle; (b)hakijalla ei ole vakavia tai toistuvia tullilainsäädännön tai verotussääntöjen rikkomisia eikä merkintöjä hakijan taloudelliseen toimintaan liittyvistä vakavista rikoksista; (c)hakija käyttää säännöllisesti yhteistä passitusmenettelyä tai hakijalla on käytännön pätevyys tai ammattipätevyys, joka liittyy suoraan harjoitettavaan toimintaan. 2.Edellä 55 artiklan b, c ja d alakohdassa tarkoitetut luvat myönnetään hakijoille, jotka täyttävät seuraavat edellytykset: (a)hakija on sijoittautunut jonkin sopimuspuolen tullialueelle; (b)hakija ilmoittaa käyttävänsä säännöllisesti yhteisiä passitusjärjestelyjä; (c)hakijalla ei ole vakavia tai toistuvia tullilainsäädännön tai verotussääntöjen rikkomisia eikä merkintöjä hakijan taloudelliseen toimintaan liittyvistä vakavista rikoksista; (d)hakija osoittaa toimintansa ja tavaravirtojen valvonnan korkean tason kaupallisten ja tarvittaessa kuljetustietojen hallintajärjestelmän avulla, mikä mahdollistaa asianmukaiset tullitarkastukset; (e)hakijalla on käytännön pätevyys tai ammattipätevyys, joka liittyy suoraan harjoitettavaan toimintaan. 3.Edellä 55 artiklan e alakohdassa tarkoitetut luvat myönnetään hakijoille, jotka täyttävät seuraavat edellytykset: (a)kun kyseessä on ilmateitse kuljetettavien tavaroiden paperipohjainen yhteinen passitusmenettely, hakijan on oltava jonkin sopimuspuolen tullialueelle sijoittautunut lentoyhtiö; (b)kun kyseessä on ilmateitse kuljetettavien tavaroiden sähköiseen tavaraluetteloon perustuva yhteinen passitusmenettely, hakijan on oltava lentoyhtiö, jolla on huomattava määrä lentoja sopimuspuolten lentoasemien välillä ja joka on sijoittautunut jonkin sopimuspuolen tullialueelle tai jolla on siellä sääntömääräinen kotipaikka, hallinnollinen päätoimipaikka tai pysyvä toimipaikka; (c)hakija käyttää säännöllisesti yhteisiä passitusjärjestelyjä tai toimivaltainen tulliviranomainen tietää, että hakija voi täyttää kyseisiä järjestelyjä koskevat velvoitteet; (d)hakija ei ole syyllistynyt tulli- tai verolainsäädännön vakavaan tai toistuvaan rikkomiseen. 4.Edellä 55 artiklan f alakohdassa tarkoitetut luvat myönnetään hakijoille, jotka täyttävät seuraavat edellytykset: (a)hakija on rautatieyritys; (b)hakija on sijoittautunut jonkin sopimuspuolen tullialueelle; (c)hakija käyttää säännöllisesti unionin passitusmenettelyä tai toimivaltainen tulliviranomainen tietää, että hakija voi täyttää menettelyä koskevat velvoitteet; ja (d)hakija ei ole syyllistynyt tulli- tai verolainsäädännön vakavaan tai toistuvaan rikkomiseen.

5.Luvat myönnetään ainoastaan, jos tulliviranomainen katsoo pystyvänsä valvomaan yhteistä passitusmenettelyä ja tekemään tarkastukset ilman asianomaisen henkilön tarpeisiin nähden suhteettomia hallinnollisia järjestelyjä. 58 artikla Lupaedellytysten valvonta Tulliviranomaisten on valvottava edellytyksiä, jotka luvanhaltijan on täytettävä. Niiden on myös valvottava kyseisestä luvasta johtuvien velvoitteiden noudattamista. Kun luvanhaltijana oleva yritys on perustettu alle kolme vuotta aiemmin, tulliviranomaisen on valvottava kyseistä luvanhaltijaa tiiviisti luvan myöntämistä seuraavan ensimmäisen vuoden ajan. 59 artikla Lupahakemuksen sisältö 1.Yksinkertaistusta koskevan luvan hakemus on päivättävä ja allekirjoitettava. Sopimuspuolten on määritettävä, kuinka hakemus on jätettävä. 2.Hakemuksessa on oltava kaikki tiedot, joiden perusteella tulliviranomaiset voivat tarkastaa, että asianomaisten yksinkertaistusten myöntämisedellytyksiä noudatetaan. 60 artikla Hakijan vastuu Rajoittamatta mahdollista seuraamuksia koskevien säännösten ja määräysten soveltamista yksinkertaistusten hakija on sopimuspuolten voimassa olevien säännösten ja määräysten nojalla vastuussa seuraavista: (a)hakemuksessa annettujen tietojen tarkkuus ja täydellisyys; (b)kaikkien hakemuksen tueksi annettujen asiakirjojen aitous, tarkkuus ja voimassaolo. 61 artikla Luvan myöntämiseen toimivaltaiset tulliviranomaiset 1.Edellä 55 artiklan c alakohdassa tarkoitetut yksinkertaistusta koskevat hakemukset on jätettävä tulliviranomaisille, jotka ovat toimivaltaisia myöntämään lupia siinä maassa, jossa yhteisten passitustoimenpiteiden on määrä alkaa. 2.Edellä 55 artiklan d alakohdassa tarkoitetut yksinkertaistusta koskevat hakemukset on jätettävä tulliviranomaisille, jotka ovat toimivaltaisia myöntämään lupia siinä maassa, jossa yhteisen passitustoimenpiteen on määrä päättyä. 3.Edellä 55 artiklan a, b, e ja f alakohdassa tarkoitetut yksinkertaistusta koskevat hakemukset on jätettävä tulliviranomaisille, jotka ovat toimivaltaisia siinä paikassa, jossa hakijan tullitarkoituksissa käytettävä pääkirjanpito säilytetään tai jossa se on saatavilla tai jossa ainakin osa luvan kattamista toiminnoista on määrä suorittaa. Hakijan pääkirjanpidossa on viitattava tietoihin ja asiakirjoihin, joiden nojalla tulliviranomaiset voivat myöntää luvan. 62 artikla

Hakemusten hyväksyminen ja hylkääminen ja lupien myöntäminen 1.Hakemukset on hyväksyttävä tai hylättävä ja luvat myönnettävä sopimuspuolissa voimassa olevia säännöksiä ja määräyksiä noudattaen. 2.Hakemusten hylkäämispäätöksissä on ilmoitettava hylkäämisen syyt ja ne on toimitettava hakijalle asiaankuuluvassa sopimuspuolessa voimassa olevia määräaikoja, säännöksiä ja määräyksiä noudattaen. 63 artikla Luvan sisältö 1.Luvan haltijalle on luovutettava lupa ja tarvittaessa yksi tai useampi oikeaksi vahvistettu jäljennös siitä. 2.Luvassa on eriteltävä yksinkertaistusten käyttöedellytykset sekä vahvistettava toiminta- ja valvontatoimenpiteet. 64 artikla Luvan voimaantulopäivä 1.Lupa tulee voimaan päivänä, jona hakija vastaanottaa sen tai jona hakijan katsotaan vastaanottaneen sen, ja tulliviranomaiset voivat hyväksyä sen kyseisestä päivästä alkaen. Jollei tullilainsäädännössä toisin säädetä, lupa on voimassa toistaiseksi. 2.Lupa tulee voimaan muuna päivänä kuin sinä päivänä, jona hakija vastaanottaa sen tai jona hakijan katsotaan vastaanottaneen sen, seuraavissa tapauksissa: (a)lupa vaikuttaa suotuisasti hakijaan ja hakija on pyytänyt eri voimaantulopäivää, missä tapauksessa päätös tulee voimaan hakijan pyytämänä päivänä, edellyttäen että tämä on sen päivän jälkeen, jona luvan soveltaminen olisi alkanut 1 kohdan mukaisesti; (b)edellisen luvan voimassaoloaika on rajoitettu ja uuden luvan ainoana tarkoituksena on pidentää sen voimassaoloaikaa, missä tapauksessa lupa tulee voimaan edellisen luvan voimassaoloajan päättymistä seuraavana päivänä; (c)luvan voimaantulo edellyttää, että hakija suorittaa tietyt muodollisuudet, missä tapauksessa lupa tulee voimaan päivänä, jona hakija vastaanottaa tai jona hänen katsotaan vastaanottaneen toimivaltaiselta tulliviranomaiselta ilmoituksen siitä, että muodollisuudet on suoritettu asianmukaisesti. 65 artikla Lupien peruuttaminen, kumoaminen tai muuttaminen 1.Luvanhaltijan on ilmoitettava tulliviranomaisille kaikista luvan myöntämisen jälkeen sattuneista tapahtumista, jotka voivat vaikuttaa luvan voimassaoloon tai sisältöön. 2.Tulliviranomaisten on peruutettava lupa, jos kaikki seuraavat edellytykset täyttyvät: (a)lupa myönnettiin virheellisten tai puutteellisten tietojen perusteella;

(b)luvanhaltija tiesi tai tämän olisi kohtuudella pitänyt tietää, että tiedot olivat virheellisiä tai puutteellisia; (c)lupaa koskeva päätös olisi ollut erilainen, jos tiedot olisivat olleet oikeat ja täydelliset. 3.Lupa on kumottava tai muutettava muissa kuin 2 kohdassa tarkoitetuissa tapauksissa, kun (a)yksi tai useampi luvan myöntämisedellytyksistä ei täyttynyt tai ei enää täyty; tai (b)luvanhaltijan hakemuksesta. 4.Luvanhaltijalle on ilmoitettava luvan peruuttamisesta, kumoamisesta tai muuttamisesta sopimuspuolessa voimassa olevia määräaikoja, säännöksiä ja määräyksiä noudattaen. 5.Luvan peruuttaminen tulee voimaan päivänä, jona alkuperäinen lupa tuli voimaan, jollei asianomaisessa päätöksessä toisin määrätä tullilainsäädännön mukaisesti. 6.Luvan kumoaminen tai muuttaminen tulee voimaan päivänä, jona hakija vastaanottaa sen tai jona sen katsotaan vastaanottaneen sen. Poikkeustapauksissa tulliviranomaiset voivat kuitenkin siirtää kumoamisen tai muuttamisen voimaantulon myöhemmäksi ajankohdaksi sopimuspuolissa voimassa olevia määräaikoja noudattaen, jos luvanhaltijan oikeutetut edut tätä edellyttävät. Päätöksen voimaantulopäivä on ilmoitettava luvan kumoamista tai muuttamista koskevassa päätöksessä. 66 artikla Luvan uudelleenarviointi 1.Luvan myöntämiseen toimivaltaisen tulliviranomaisen on tehtävä luvan uudelleenarviointi seuraavissa tapauksissa: (a)asiaankuuluvaan lainsäädäntöön on tehty lupaan vaikuttavia muutoksia; (b)suoritettu valvonta tekee tämän tarpeelliseksi; (c)luvanhaltijan 65 artiklan 1 kohdan mukaisesti antamat tiedot tai muiden viranomaisten antamat tiedot tekevät tämän tarpeelliseksi. 2.Luvan myöntämiseen toimivaltaisen tulliviranomaisen on annettava uudelleenarvioinnin tulokset tiedoksi luvanhaltijalle. 67 artikla Luvan keskeyttäminen 1.Luvan myöntämiseen toimivaltaisen tulliviranomaisen on luvan peruuttamisen, kumoamisen tai muuttamisen sijaan keskeytettävä lupa, jos (a)kyseinen tulliviranomainen katsoo, että luvan peruuttamiseen, kumoamiseen tai muuttamiseen voi olla riittävät perusteet, mutta sillä ei vielä ole kaikkia tarvittavia tietoja päätöksen tekemiseksi peruuttamisesta, kumoamisesta tai muuttamisesta; (b)kyseinen tulliviranomainen katsoo, että lupaedellytykset eivät täyty tai että luvanhaltija ei noudata kyseisessä luvassa asetettuja velvoitteita, ja on asianmukaista antaa luvanhaltijalle aikaa toteuttaa tarvittavat toimenpiteet edellytysten täyttymisen tai velvoitteiden noudattamisen varmistamiseksi;

(c)luvanhaltija pyytää keskeyttämistä, koska luvanhaltija ei tilapäisesti pysty täyttämään lupaedellytyksiä tai noudattamaan kyseisessä luvassa asetettuja velvoitteita. 2.Edellä 1 kohdan b ja c alakohdassa tarkoitetuissa tapauksissa luvanhaltijan on annettava luvan myöntämiseen toimivaltaiselle tulliviranomaiselle tiedoksi toimenpiteet, jotka luvanhaltija sitoutuu toteuttamaan edellytysten täyttymisen tai velvoitteiden noudattamisen varmistamiseksi, sekä kuinka pitkän ajan luvanhaltija tarvitsee kyseisten toimenpiteiden toteuttamiseksi. 68 artikla Luvan keskeyttämisen kesto 1.Toimivaltaisen tulliviranomaisen määrittämän keskeyttämisen keston on vastattava aikaa, jonka kyseinen tulliviranomainen tarvitsee vahvistaakseen, täyttyvätkö peruuttamisen, kumoamisen tai muuttamisen edellytykset. Jos tulliviranomainen kuitenkin katsoo, ettei luvanhaltija välttämättä täytä 57 artiklan 1 kohdan b alakohdassa säädettyjä arviointiperusteita, lupa on keskeytettävä siihen asti, kun vahvistetaan, onko jokin seuraavista henkilöistä syyllistynyt vakavaan tai toistuvaan rikkomiseen: (a)luvanhaltija; (b)henkilö, joka johtaa yritystä, joka on asianomaisen luvan haltija, tai vastaa sen liikkeenjohdosta; (c)henkilö, joka vastaa tulliasioista yrityksessä, joka on asianomaisen luvan haltija. 2.Edellä 67 artiklan 1 kohdan b ja c alakohdassa tarkoitetuissa tapauksissa luvan myöntämiseen toimivaltaisen tulliviranomaisen määrittämän keskeyttämisen keston on vastattava aikaa, jonka luvanhaltija on antanut tiedoksi 67 artiklan 2 kohdan mukaisesti. Keskeyttämisen kestoa voidaan tarvittaessa vielä pidentää luvanhaltijan pyynnöstä. Keskeyttämisen kestoa voidaan pidentää ajalla, jonka toimivaltainen tulliviranomainen tarvitsee tarkastaakseen, varmistavatko kyseiset toimenpiteet edellytysten täyttymisen tai velvoitteiden noudattamisen, mutta tämän pidennyksen kesto saa olla enintään 30 päivää. 3.Kun luvan myöntämiseen toimivaltainen tulliviranomainen aikoo luvan keskeyttämisen jälkeen peruuttaa tai kumota kyseisen luvan tai muuttaa sitä 65 artiklan mukaisesti, tämän artiklan 1 ja 2 kohdan mukaisesti määritettyä keskeytyksen kestoa on pidennettävä tarvittaessa siihen asti, kun peruuttamis-, kumoamis- tai muuttamispäätös tulee voimaan. 69 artikla Luvan keskeyttämisen päättyminen 1.Luvan keskeyttäminen päättyy keskeyttämisajan umpeutuessa, jollei ennen kyseisen ajan umpeutumista tapahdu jokin seuraavista: (a)keskeyttäminen peruutetaan, kun 67 artiklan 1 kohdan a alakohdassa tarkoitetuissa tapauksissa ei ole mitään perusteita kyseisen luvan peruuttamiseen, kumoamiseen tai muuttamiseen 65 artiklan mukaisesti, missä tapauksessa keskeyttäminen päättyy peruutuspäivänä; (b)keskeyttäminen peruutetaan, koska 67 artiklan 1 kohdan b ja c alakohdassa tarkoitetuissa tapauksissa luvanhaltija on toteuttanut luvan myöntämiseen toimivaltaista tulliviranomaista tyydyttävällä tavalla tarvittavat toimenpiteet, joilla varmistetaan asianomaisten lupaedellytysten täyttyminen tai kyseisessä luvassa asetettujen velvoitteiden noudattaminen, missä tapauksessa keskeyttäminen päättyy peruutuspäivänä; (c)keskeytetty lupa peruutetaan tai kumotaan tai sitä muutetaan, missä tapauksessa keskeyttäminen päättyy peruuttamis-, kumoamis- tai muuttamispäivänä. 2.Luvan myöntämiseen toimivaltaisen tulliviranomaisen on annettava luvan keskeyttämisen päättyminen tiedoksi luvanhaltijalle. 70 artikla

Luvan voimassaoloaika Tulliviranomaiset voivat hyväksyä 55 artiklassa tarkoitettuja lupia koskevat hakemukset ja myöntää niitä ennen 1 päivää toukokuuta 2016. Kyseiset luvat on myönnettävä tässä liitteessä määrätyin edellytyksin, mutta ne eivät saa tulla voimaan ennen 1 päivää toukokuuta 2016. 71 artikla 1 päivänä toukokuuta 2016 voimassa olevien lupien uudelleenarviointi 1.Yleissopimuksen, sellaisena kuin se on muutettuna 16 päivänä kesäkuuta 2008 annetulla päätöksellä N:o 1/2008, 55 artiklan a, b, d ja e alakohdan nojalla myönnettyjä lupia, jotka ovat voimassa 1 päivänä toukokuuta 2016 ja jotka ovat voimassa toistaiseksi, on arvioitava uudelleen viimeistään 1 päivänä toukokuuta 2019. 2.Yleissopimuksen, sellaisena kuin se on muutettuna 16 päivänä kesäkuuta 2008 annetulla päätöksellä N:o 1/2008, 55 artiklan a, b, d ja e alakohdan nojalla myönnetyt luvat, jotka ovat voimassa 1 päivänä toukokuuta 2016, pysyvät voimassa seuraavasti: (a)luvat, joiden voimassaoloaika on rajoitettu, pysyvät voimassa kyseiseen voimassaolon päättymispäivään asti tai 1 päivään toukokuuta 2019 sen mukaan, kumpi on aiemmin; (b)kaikki muut luvat pysyvät voimassa luvan uudelleenarviointiin asti. 3.Uudelleenarvioinnin perusteella tehdyillä päätöksillä kumotaan uudelleenarvioidut luvat ja tarvittaessa myönnetään uudet luvat. Kyseiset päätökset on annettava tiedoksi luvanhaltijoille viipymättä. 4.Sen estämättä, mitä 1 kohdassa määrätään, yleissopimuksen, sellaisena kuin se on muutettuna 16 päivänä kesäkuuta 2008 annetulla päätöksellä N:o 1/2008, 55 artiklan f alakohdan i ja ii alakohdan nojalla myönnetyt luvat, jotka ovat voimassa 1 päivänä toukokuuta 2016, pysyvät voimassa kyseisen päivän jälkeen eikä niitä tarvitse arvioida uudelleen. 72 artikla Tulliviranomaisten velvollisuus säilyttää asiakirjat 1.Tulliviranomaisten on säilytettävä hakemukset ja niihin liitetyt täydentävät asiakirjat sekä jäljennös jokaisesta annetusta luvasta. 2.Jos hakemus hylätään tai lupa peruutetaan, kumotaan, keskeytetään tai sitä muutetaan, hakemus ja tapauksesta riippuen joko hakemuksen hylkäämistä tai luvan kumoamista, peruuttamista, keskeyttämistä tai muuttamista koskeva päätös sekä kaikki niihin liitetyt täydentävä asiakirjat on säilytettävä vähintään kolmen vuoden ajan sen kalenterivuoden lopusta, jona hakemus hylättiin taikka lupa peruutettiin, kumottiin, muutettiin tai keskeytettiin. 73 artikla 1 päivänä toukokuuta 2016 käytössä olevien sinettien voimassaolo Yleissopimuksen, sellaisena kuin se on muutettuna 16 päivänä kesäkuuta 2008 annetulla päätöksellä N:o 1/2008, lisäyksen A2 mukaisten 38 artiklassa tarkoitettujen tullisinettien ja 82 artiklassa tarkoitettujen erityisten sinettien käyttöä voidaan jatkaa varastojen tyhjenemiseen tai 1 päivään toukokuuta 2019 asti, sen mukaan, kumpi on aiemmin. II LUKU – Yleisvakuus ja vapautus vakuuden antamisesta 74 artikla Viitemäärä

1.Jollei 75 artiklassa toisin määrätä, yleisvakuuden määrän on oltava yhtä suuri kuin vakuustullitoimipaikan vahvistama viitemäärä. 2.Yleisvakuuden viitemäärän on vastattava velan määrää, joka voi erääntyä maksettavaksi kustakin sellaisesta yhteisestä passitustoimenpiteestä, josta vakuus on annettu, sinä aikana, joka kuluu tavaroiden asettamisesta yhteiseen passitusmenettelyyn kyseisen menettelyn päättämiseen. Kyseistä laskelmaa tehtäessä on otettava huomioon vakuustullitoimipaikan maassa samantyyppisestä tavarasta kannettava korkein tulli, ja yleissopimuksen mukaisesti kuljetettavia unionitavaroita on pidettävä muina kuin unionitavaroina. Kun viitemäärän määrittämiseksi tarvittavat tiedot eivät ole vakuustullitoimipaikan saatavilla, kyseiseksi määräksi on vahvistettava 10 000 euroa kutakin passitustoimenpidettä kohden. 3.Vakuustullitoimipaikan on vahvistettava viitemäärä yhteistyössä menettelynhaltijan kanssa. Vakuustullitoimipaikka määrittää viitemäärän edeltävien 12 kuukauden aikana yhteiseen passitusmenettelyyn asetettuja tavaroita koskevien tietojen sekä erityisesti kaupallisista asiakirjoista ja menettelynhaltijan kirjanpidosta ilmenevien aiottujen toimintojen arvioidun määrän perusteella. 4.Vakuustullitoimipaikan on tarkasteltava viitemäärää uudelleen omasta aloitteistaan tai menettelynhaltijan pyynnöstä ja muutettava sitä tarvittaessa. 5.Kunkin menettelynhaltijan on varmistettava, että maksettavaksi erääntyvä määrä tai mahdollisesti maksettavaksi erääntyvä määrä ei ylitä viitemäärää. Kyseisen henkilön on ilmoitettava vakuustullitoimipaikalle, jos viitemäärä ei enää riitä kattamaan hänen toimintojaan. 6.Yhteiseen passitusmenettelyyn asetetuista tavaroista mahdollisesti maksettavaksi erääntyvän velan määrän kattavan viitemäärän valvonta on varmistettava 4 artiklan 1 kohdassa tarkoitetulla sähköisellä järjestelmällä kussakin passitustoimenpiteessä silloin, kun tavarat asetetaan yhteiseen passitusmenettelyyn. 75 artikla Yleisvakuuden taso 1.Menettelynhaltijalle voidaan antaa lupa käyttää määrältään alennettua yleisvakuutta tai myöntää vapautus vakuuden antamisesta. 2.Yleisvakuuden määrä on alennettava (a)50 prosenttiin 74 artiklan mukaisesti määritetystä viitemäärästä, kun seuraavat edellytykset täyttyvät: i)hakijalla on siinä sopimuspuolessa, jossa kirjanpito hoidetaan, yleisesti hyväksyttyjen kirjanpitoperiaatteiden kanssa johdonmukainen kirjanpitojärjestelmä, joka mahdollistaa kirjanpidon tarkastukseen perustuvat tullitarkastukset ja jonka ansiosta tiettyä tietoa voidaan jäljittää kirjauksen ajankohdasta alkaen; ii)hakijalla on liiketoiminnan lajin ja laajuuden kannalta asianmukainen hallinnollinen organisaatio, joka soveltuu tavaravirtojen hallinnointiin, ja sen sisäisellä tarkastustoiminnalla kyetään estämään, havaitsemaan ja oikaisemaan virheet sekä estämään ja havaitsemaan laittomat tai luvattomat tapahtumat; iii)hakijaa vastaan ei ole käynnissä konkurssimenettelyä; iv)hakija on hakemuksen jättämistä edeltäneiden kolmen vuoden aikana täyttänyt tavaroiden tuonnissa tai viennissä tai niiden yhteydessä aiheutuneen velan maksamista koskevat taloudelliset velvoitteensa; v)hakija osoittaa hakemuksen jättämistä edeltäneiltä kolmelta vuodelta saatavilla olevan kirjanpito- ja tietoaineiston perusteella, että hakijan taloudellinen tilanne on riittävän hyvä velvoitteiden täyttämiseksi ja sitoumusten noudattamiseksi hakijan liiketoiminnan laji ja suuruus huomioon ottaen sekä sen, ettei hakijalla ole sellaista negatiivista nettovarallisuutta, jota ei voida kattaa; vi)hakija voi osoittaa omaavansa riittävät varat täyttämään sitä viitemäärää koskevat velvoitteensa, jota vakuus ei kata.

(b)30 prosenttiin 74 artiklan mukaisesti määritetystä viitemäärästä, kun seuraavat edellytykset täyttyvät: i)hakijalla on siinä sopimuspuolessa, jossa kirjanpito hoidetaan, yleisesti hyväksyttyjen kirjanpitoperiaatteiden kanssa johdonmukainen kirjanpitojärjestelmä, joka mahdollistaa kirjanpidon tarkastukseen perustuvat tullitarkastukset ja jonka ansiosta tiettyä tietoa voidaan jäljittää kirjauksen ajankohdasta alkaen; ii)hakijalla on liiketoiminnan lajin ja laajuuden kannalta asianmukainen hallinnollinen organisaatio, joka soveltuu tavaravirtojen hallinnointiin, ja sen sisäisellä tarkastustoiminnalla kyetään estämään, havaitsemaan ja oikaisemaan virheet sekä estämään ja havaitsemaan laittomat tai luvattomat tapahtumat; iii)hakija varmistaa, että asiaankuuluvia työntekijöitä on ohjeistettu ilmoittamaan tulliviranomaisille kaikista vaatimusten noudattamiseen liittyvistä vaikeuksista, ja ottaa käyttöön menettelyt, joilla tällaisista vaikeuksista ilmoitetaan tulliviranomaisille; iv)hakijaa vastaan ei ole käynnissä konkurssimenettelyä; v)hakija on hakemuksen jättämistä edeltäneiden kolmen vuoden aikana täyttänyt tavaroiden tuonnissa tai viennissä tai niiden yhteydessä aiheutuneen velan maksamista koskevat taloudelliset velvoitteensa; vi)hakija osoittaa hakemuksen jättämistä edeltäneiltä kolmelta vuodelta saatavilla olevan kirjanpito- ja tietoaineiston perusteella, että hakijan taloudellinen tilanne on riittävän hyvä velvoitteiden täyttämiseksi ja sitoumusten noudattamiseksi hakijan liiketoiminnan laji ja suuruus huomioon ottaen sekä sen, ettei hakijalla ole sellaista negatiivista nettovarallisuutta, jota ei voida kattaa; (vii)hakija voi osoittaa omaavansa riittävät varat täyttämään sitä viitemäärän osaa koskevat velvoitteensa, jota vakuus ei kata. (c)0 prosenttiin 74 artiklan mukaisesti määritetystä viitemäärästä, kun seuraavat edellytykset täyttyvät: i)hakijalla on siinä sopimuspuolessa, jossa kirjanpito hoidetaan, yleisesti hyväksyttyjen kirjanpitoperiaatteiden kanssa johdonmukainen kirjanpitojärjestelmä, joka mahdollistaa kirjanpidon tarkastukseen perustuvat tullitarkastukset ja jonka ansiosta tiettyä tietoa voidaan jäljittää kirjauksen ajankohdasta alkaen; ii)hakija antaa tulliviranomaiselle mahdollisuuden tutustua fyysisesti kirjanpitojärjestelmiinsä ja tarvittaessa kaupallisiin ja kuljetustietoihinsa; iii)hakijalla on logistinen järjestelmä, jossa tavarat voidaan tunnistaa sopimuspuolessa vapaasti liikkuviksi tavaroiksi tai kolmannen maan tavaroiksi ja josta käy tarvittaessa ilmi niiden sijainti; iv)hakijalla on liiketoiminnan lajin ja laajuuden kannalta asianmukainen hallinnollinen organisaatio, joka soveltuu tavaravirtojen hallinnointiin, ja sen sisäisellä tarkastustoiminnalla kyetään estämään, havaitsemaan ja oikaisemaan virheet sekä estämään ja havaitsemaan laittomat tai luvattomat tapahtumat; v)hakijalla on tarvittaessa käytössään asianmukaiset menettelyt kauppapoliittisten toimenpiteiden mukaisesti myönnettyjen tai maataloustuotteiden kauppaan liittyvien lupien ja todistusten käsittelemiseksi; vi)hakijalla on asianmukaiset menettelyt kirjanpitonsa ja tietojensa arkistoimiseksi ja tietojen häviämisen estämiseksi; (vii)hakija varmistaa, että asiaankuuluvia työntekijöitä on ohjeistettu ilmoittamaan tulliviranomaisille kaikista vaatimusten noudattamiseen liittyvistä vaikeuksista, ja ottaa käyttöön menettelyt, joilla tällaisista vaikeuksista ilmoitetaan tulliviranomaisille; (viii)hakijalla on asianmukaiset turvajärjestelyt tietokonejärjestelmänsä suojaamiseksi luvatonta tunkeutumista vastaan ja asiakirjojensa turvaamiseksi; (ix)hakijaa vastaan ei ole käynnissä konkurssimenettelyä; (x)hakija on hakemuksen jättämistä edeltäneiden kolmen vuoden aikana täyttänyt tavaroiden tuonnissa tai viennissä tai niiden yhteydessä aiheutuneen velan maksamista koskevat taloudelliset velvoitteensa; (xi)hakija osoittaa hakemuksen jättämistä edeltäneiltä kolmelta vuodelta saatavilla olevan kirjanpito- ja tietoaineiston perusteella, että hakijan taloudellinen tilanne on riittävän hyvä velvoitteiden täyttämiseksi ja sitoumusten noudattamiseksi hakijan liiketoiminnan laji ja suuruus huomioon ottaen sekä sen, ettei hakijalla ole sellaista negatiivista nettovarallisuutta, jota ei voida kattaa;

(xii)hakija voi osoittaa omaavansa riittävät varat täyttämään sitä viitemäärän osaa koskevat velvoitteensa, jota vakuus ei kata. 76 artikla Yleisvakuuden käyttötavat ja vapautus vakuuden antamisesta Vakuustullitoimipaikan on annettava menettelynhaltijalle seuraavat tiedot: (a)vakuuden viitenumero; (b)vakuuden viitenumeroon liittyvä tunnuskoodi. Vakuuden antajan pyynnöstä vakuustullitoimipaikan on vahvistettava vähintään yksi ylimääräinen tunnuskoodi, jota vakuuden antaja tai hänen edustajansa käyttää. 77 artikla Yleisvakuuden tai määrältään alennetun yleisvakuuden, mukaan lukien vapautus vakuuden antamisesta, käytön tilapäinen kieltäminen Yleisvakuuden ja määrältään alennetun yleisvakuuden, mukaan lukien vapautus vakuuden antamisesta, käyttö voidaan kieltää tilapäisesti seuraavissa tapauksissa: (a)erityiset olosuhteet; (b)tavaroiden on todettu joutuneen vakuuden käyttöön liittyvän laajamittaisen petoksen kohteeksi. Erityiset olosuhteet, laajamittainen petos sekä yleisvakuuden ja määrältään alennetun yleisvakuuden, mukaan lukien vapautus vakuuden antamisesta, tilapäistä kieltämistä koskevat menettelysäännöt vahvistetaan lisäyksessä I. 78 artikla Vakuusasiakirja 1.Yleisvakuus on annettava takaajan sitoumuksena liitteen III lisäyksessä C4 olevalla lomakkeella. Vakuustullitoimipaikan on säilytettävä todiste sitoumuksesta vakuuden voimassaoloajan. 2.Edellä 20 artiklan 2 kohtaa ja 22 artiklaa sovelletaan soveltuvin osin. 79 artikla Yleisvakuustodistukset ja vapautusta vakuuden antamisesta koskevat todistukset 1.Vakuustullitoimipaikan on annettava menettelynhaltijalle luvan perusteella yksi tai useampi yleisvakuutustodistus, joka on laadittu liitteen III lisäyksessä C5 olevalle lomakkeelle, tai yksi tai useampi vapautusta vakuuden antamisesta koskeva todistus, joka on laadittu liitteen III lisäyksessä C6 olevalle lomakkeelle, jotta menettelynhaltija voi antaa yleisvakuutta tai vapautusta vakuuden antamista koskevan todisteen 26 artiklan 1 kohdan b alakohdassa tarkoitetuissa tilanteissa.

2.Todistuksen voimassaoloaika saa olla enintään kaksi vuotta. Vakuustullitoimipaikka voi kuitenkin pidentää kyseistä voimassaoloaikaa yhdellä enintään kahden vuoden pituisella ajanjaksolla. 80 artikla Yleisvakuuden käyttöluvan tai takaajan antaman sitoumuksen kumoaminen ja peruuttaminen 1.Edellä 23 artiklan 1 ja 2 kohtaa sovelletaan yleisvakuuden käyttöluvan tai takaajan antaman sitoumuksen kumoamiseen ja peruuttamiseen. 2.Vakuustullitoimipaikan on kirjattava 9 artiklassa tarkoitettuun järjestelmään tulliviranomaisten suorittama yleisvakuuden käyttöluvan tai vapautusta vakuuden antamisesta koskevan luvan kumoaminen ja se tosiasiallinen päivä, jona vakuustullitoimipaikka kumoaa takaajan antaman sitoumuksen tai jona takaaja peruuttaa sitoumuksen. 3.Edellä 1 kohdassa tarkoitetusta kumoamisen tai peruuttamisen tosiasiallisesta päivästä alkaen mitään yleisvakuustodistusta eikä mitään 26 artiklan 1 kohdan b alakohdassa tarkoitetuissa tapauksissa annettua vapautusta vakuuden antamisesta koskevaa todistusta ei voida käyttää tavaroiden asettamiseksi yhteiseen passitusmenettelyyn, vaan menettelynhaltijan on palautettava ne viipymättä vakuustullitoimipaikalle. Kunkin maan on ilmoitettava komissiolle tapa, jolla toistaiseksi palauttamattomat voimaan jäävät todistukset taikka varastetuiksi, kadotetuiksi tai väärennetyiksi ilmoitetut todistukset voidaan yksilöidä. Komissio ilmoittaa tästä muille maille. III LUKU – Erityisten sinettien käyttö. 81 artikla Lupa erityisten sinettien käyttöön 1.Edellä 55 artiklan b alakohdan mukaiset luvat käyttää erityisiä sinettejä yhteisessä passitusmenettelyssä käytettävissä kuljetusvälineissä, konteissa tai kolleissa myönnetään, jos tulliviranomaiset hyväksyvät lupahakemuksessa mainitut sinetit. 2.Tulliviranomaisen on luvan yhteydessä hyväksyttävä erityiset sinetit, jotka toisen maan tulliviranomaiset ovat hyväksyneet, paitsi jos niiden tiedossa on, ettei kyseinen sinetti sovellu tullitarkoituksiin. 82 artikla Erityisten sinettien käyttöä koskevat muodollisuudet 1.Erityisten sinettien on täytettävä 38 artiklan 1 kohdassa säädetyt vaatimukset. Jos sinetit on vahvistanut toimivaltainen elin kansainvälisen ISO-standardin Nro 17712:2013 ”Freight containers – Mechanical Seals” mukaisesti, näiden sinettien katsotaan täyttävän kyseiset vaatimukset. Korkean turvallisuustason sinettejä on käytettävä konttikuljetuksissa mahdollisuuksien mukaan. 2.Erityisessä sinetissä on oltava jompikumpi seuraavista maininnoista: (a)sen henkilön nimi, jolle on myönnetty lupa käyttää sitä 55 artiklan b alakohdan mukaisesti; (b)vastaava lyhenne tai koodi, josta lähtömaan tulliviranomainen voi tunnistaa asianomaisen henkilön.

3.Menettelynhaltijan on merkittävä erityisten sinettien lukumäärä ja sinettitunnisteet passitusilmoitukseen ja kiinnitettävä sinetit viimeistään silloin, kun tavarat luovutetaan yhteiseen passitusmenettelyyn. 4.Tämän liitteen lisäyksen II, sellaisena kuin se on muutettuna 16 päivänä kesäkuuta 2008 annetulla päätöksellä N:o 1/2008, mukaisia erityisiä sinettejä voidaan käyttää siihen asti, kun varastot tyhjenevät, tai 1 päivään toukokuuta 2019, sen mukaan, kumpi on aiemmin. 83 artikla Erityisten sinettien käytön tullivalvonta Tulliviranomaisen on toteutettava seuraavat toimet: (a)annettava komissiolle ja muiden sopimuspuolten tulliviranomaisille tiedoksi käytössä olevat erityiset sinetit ja sellaiset erityiset sinetit, jotka se on päättänyt olla hyväksymättä sääntöjenvastaisuuksien tai teknisten puutteiden vuoksi; (b)tarkasteltava uudelleen hyväksymiään ja käytössä olevia erityisiä sinettejä, kun se vastaanottaa tiedon siitä, että jokin toinen viranomainen on päättänyt olla hyväksymättä tietyn erityisen sinetin; (c)järjestettävä keskinäinen konsultaatio yhteisen arvioinnin tekemiseksi; (d)valvottava, miten 81 artiklan mukaisen luvan saaneet henkilöt käyttävät erityisiä sinettejä. Tarvittaessa komissio ja sopimuspuolet voivat yhteisymmärryksessä vahvistaa yhteisen numerojärjestelmän sekä määritellä yhteisten turvatoimenpiteiden ja -teknologioiden käytön. IV LUKU – Valtuutetun lähettäjän asema 84 artikla Tavaroiden asettamiseen yhteiseen passitusmenettelyyn valtuutetun lähettäjän asemaa koskevat luvat Edellä 55 artiklan c alakohdassa tarkoitettu valtuutetun lähettäjän asema myönnetään ainoastaan hakijoille, jotka ovat saaneet luvan antaa yleisvakuuden tai käyttää 55 artiklan a alakohdassa tarkoitettua vapautusta vakuuden antamisesta. 85 artikla Valtuutetun lähettäjän asemaa koskevan luvan sisältö Luvassa on eriteltävä erityisesti (a)lähtötullitoimipaikat, jotka vastaavat tulevista yhteisistä passitustoimenpiteistä; (b)aika, joka tulliviranomaisilla on ennen tavaroiden luovuttamista tarvittaessa käytettävissään tavaroiden tarkastamiseen sen jälkeen, kun valtuutettu lähettäjä on antanut passitusilmoituksen;

(c)toteutettavat tunnistamistoimenpiteet, joiden perusteella tulliviranomaiset voivat määrätä, että kuljetusvälineessä tai pakkauksissa on oltava erityinen sinetti, jonka tulliviranomaiset ovat hyväksyneet 82 artiklassa määrättyjen ominaisuuksien mukaiseksi ja jonka valtuutetun lähettäjän on määrä kiinnittää; (d)kielletyt tavararyhmät ja tavaroiden siirrot; (e)toiminta- ja valvontatoimenpiteet, joita valtuutetun lähettäjän on noudatettava. Tarvittaessa erityisolosuhteet, jotka liittyvät lähtötullitoimipaikkojen tavanomaisten työaikojen ulkopuolella suoritettuihin passitusjärjestelyihin. 86 artikla Valtuutetun lähettäjän suorittama tavaroiden asettaminen yhteiseen passitusmenettelyyn 1.Jos valtuutettu lähettäjä aikoo asettaa tavaroita yhteiseen passitusmenettelyyn, kyseisen lähettäjän on annettava passitusilmoitus lähtötullitoimipaikkaan. Valtuutettu lähettäjä ei voi käynnistää yhteistä passitustoimenpidettä ennen kuin 55 artiklan c alakohdassa tarkoitetussa luvassa määrätty määräaika on kulunut umpeen. 2.Valtuutetun lähettäjän on merkittävä seuraavat tiedot sähköiseen passitusjärjestelmään: (a)kulkureitti, kun se on vahvistettu 33 artiklan 2 kohdan mukaisesti; (b)34 artiklan mukaisesti asetettu määräaika, jonka kuluessa tavarat on esitettävä määrätullitoimipaikalle; (c)sinettien lukumäärä ja tarvittaessa yksilölliset sinettitunnisteet. 3.Valtuutettu lähettäjä saa tulostaa passituksen saateasiakirjan vasta sen jälkeen, kun tavaroiden luovuttamista yhteiseen passitusmenettelyyn koskeva tiedoksianto on vastaanotettu lähtötullitoimipaikalta. V LUKU – Valtuutetun vastaanottajan asema 87 artikla Yhteisessä passitusmenettelyssä siirrettävien tavaroiden vastaanottamiseen valtuutetun vastaanottajan asemaa koskevat luvat Edellä 55 artiklan d alakohdassa tarkoitettu valtuutetun vastaanottajan asema myönnetään ainoastaan hakijoille, jotka ilmoittavat vastaanottavansa säännöllisesti yhteiseen passitusmenettelyyn asetettuja tavaroita. 88 artikla Valtuutetun vastaanottajan vastaanottamien yhteisessä passitusmenettelyssä siirrettävien tavaroiden muodollisuudet 1.Kun tavarat saapuvat 55 artiklan d alakohdassa tarkoitettuun luvassa määrättyyn paikkaan, valtuutetun vastaanottajan on (a)annettava viipymättä tavaroiden saapuminen ja kuljetuksen aikana mahdollisesti tapahtuneet sääntöjenvastaisuudet tai tapahtumat tiedoksi määrätullitoimipaikalle; (b)purettava tavarat vasta sen jälkeen, kun lupa tähän on saatu määrätullitoimipaikalta;

(c)purkamisen jälkeen viipymättä merkittävä kirjanpitoonsa tarkastuksen tulokset ja kaikki muut purkamista koskevat asiaankuuluvat tiedot; (d)annettava tavaroiden tarkastuksen tulokset ja mahdolliset sääntöjenvastaisuudet tiedoksi määrätullitoimipaikalle viimeistään kolmantena päivänä sen jälkeen, kun lupa tavaroiden purkamiseen on saatu. 2.Kun määrätullitoimipaikka on vastaanottanut tiedoksiannon tavaroiden saapumisesta valtuutetun vastaanottajan tiloihin, sen on annettava tavaroiden saapuminen tiedoksi lähtötullitoimipaikalle. 3.Kun määrätullitoimipaikka on vastaanottanut 1 kohdan d alakohdassa tarkoitetun tavaroiden tarkastuksen tulokset, sen on lähetettävä tarkastustulokset lähtötullitoimipaikalle viimeistään kuudentena päivänä sen jälkeen, kun tavarat toimitettiin valtuutetulle vastaanottajalle. 89 artikla Luvan sisältö 1.Luvassa on eriteltävä erityisesti (a)määrätullitoimipaikat, jotka vastaavat valtuutetun vastaanottajan vastaanottamista tavaroista; (b)määräaika, johon mennessä valtuutetun vastaanottajan on määrä vastaanottaa määrätullitoimipaikalta lupa purkaa tavarat; (c)luvan ulkopuolelle jätetyt tavararyhmät ja tavaroiden siirrot; (d)toiminta- ja valvontatoimenpiteet, joita valtuutetun vastaanottajan on noudatettava. Ilmoitetaan tarvittaessa erityisolosuhteet, jotka liittyvät määrätullitoimipaikkojen tavanomaisten työaikojen ulkopuolella suoritettuihin passitusjärjestelyihin. 2.Tulliviranomaisten on eriteltävä luvassa, onko määrätullitoimipaikan toteutettava toimia ennen kuin valtuutettu vastaanottaja saa saapuneet tavarat käyttöönsä. 90 artikla Valtuutetun vastaanottajan vastaanottamien tavaroiden yhteisen passitusmenettelyn päättyminen 1.Menettelynhaltijan katsotaan täyttäneen velvoitteensa